KUMITAT PERMANENTI DWAR L-AFFARIJIET SOĊJALI

LAQGĦA NRU 135

It-Tlieta, 12 ta' Ġunju, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-5.40 p.m.

L-Onor Edwin Vassallo, President tal-Kumitat, ippresieda.

Dr Elaine Burmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qal it-talba.

Il-Minuti tal-Laqgħa Nru. 134 li saret nhar It-Tlieta, 05 ta' Ġunju , 2012 ġew konfermati.

Saret diskussjoni u spjegazzjoni min-naħa tal-kumpaniji ewlenin fil-qasam tat-telefonija ċellulari, kif ukoll minn ministeri u entitajiet pubbliċi dwar fuq liema bażi xjentifika qed isir ix-xogħol fil-qasam tar-radjazzjoni elettromanjetika li tiġi mill-antenni tat-telefonija ċellulari.

Għal din il-laqgħa kienu preżenti s-Sur Stefan Briffa, is-Sur Martin Zammit u s-Sur Ian Gauci min-naħa tal-GO, Dr Theresienne Mifsud u l-Ing.

James Spina min-naħa tal-Melita, Dr Rachel Desira, l-Ing.

Alan Caruana min-naħa tal-Vodafone.

Min-naħa tal-Malta Communications Authority kienu preżenti ċ-Chairman l-Ing.

Min-naħa tal-Ministeru għall-Infrastruttura, Trasport u Komunikazzjoni kien hemm preżenti s-Sur Manuel Delia.

U min-naħa tal-Ministeru tal-Edukazzjoni u x-Xogħol kien hemm preżenti Miss Micheline Sciberras u s-Sur Paul Attard.

Kien hemm ukoll preżenti Dr Rosanne Cuschieri Director of Church Schools.

Wara kien hemm diskussjoni.

Din id-diskussjoni ma spiċċatx u se titkompla f'laqgħa oħra li għaliha se jiġu mistiedna rappreżentanti min-naħa tal-Malta Environment and Planning Authority kif ukoll rappreżentanti min-naħa tal-Ministeru tas-Saħħa, l-Anzjani u Kura fil-Komunità

Fid-21.45 p.m. il-Kumitat aġġorna għal data li għandha tiġi kkomunikata iktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITAT PERMANENTI DWAR L-AFFARIJIET BARRANIN U EWROPEJ

(Rapport Uffiċjali u Rivedut)

IL-ĦDAX-IL PARLAMENT

Laqgħa Nru. 72

L-Erbgħa, 13 ta' Ġunju, 2012

Stampat fl-Uffiċċju ta' l-Iskrivan

Prezz €2.50

IL-ĦDAX-IL PARLAMENT

Laqgħa Nru. 72

L-Erbgħa, 13 ta' Ġunju, 2012

Il-Kumitat iltaqa' fil-Palazz, il-Belt Valletta, fis-1:37 p.m.

Il-Minuti tal-Laqgħa Nru. 71 li saret fit-12 ta' Ġunju, 2012 ġew konfermati.

THE CHAIRMAN (Onor. Francis Zammit Dimech): Għandna talbiet mill-media sabiex jittieħdu ritratti u filmati tal-ewwel parti tal-laqgħa u l-ewwel mumenti ta' kull xhud.

Nistaqsi jekk hawnx il-permess tal-Kumitat?

Jidher li mhawnx diffikultajiet u allura nistiednu l-media biex jieħdu ritratti u filmati tal-ewwel parti ta' din il-laqgħa.

DISKUSSJONI MARBUTA MA' MOZZJONI NRU.

301 IPPREŻENTATA FL-20 TA' APRIL 2012 MILL-ONOR GEORGE VELLA U MILL-ONOR LUCIANO BUSUTTIL DWAR IR-RAPPREŻENTANT TA' MALTA GĦALL-UNJONI EWROPEA - KONTINWAZZJONI

THE CHAIRMAN: Niġu għall-item li għandna fuq l-aġenda, jiġifieri l-kontinwazzjoni tad-diskussjoni marbuta mal-mozzjoni Nru. 301 ippreżentata fl-20 t'April 2012 mill-Onor.

George Vella u mill-Onor.

Luciano Busuttil dwar ir-Rappreżentant Permanenti ta' Malta għall-Unjoni Ewropea.

Kif miftiehem illum fuq talba tal-Oppożizzjoni għandna magħna lill-Avukat Ġenerali sabiex iwieġeb il-mistoqsijiet tal-membri fir-rigward tal-Partnership for Peace Framework Document u s-Security Agreement.

Nitlob lill-Avukat Ġenerali jieħu l-ġurament bħala xhud.

DR PETER GRECH (Avukat Ġenerali): Jien, Peter Grech, naħlef li ngħid is-sewwa, is-sewwa kollha u xejn ħlief is-sewwa, hekk Alla jgħini.

THE CHAIRMAN: Grazzi.

L-Avukat Ġenerali b'notice pjuttost qasira nfurmajtek bit-talba ta' dan il-Kumitat u anke ddiskutejt miegħek.

Ma nafx jekk kellekx il-ħin li tagħmel rapport imma jekk għandek allura tista' taqrah hawn ħalli mbagħad isiru l-mistoqsijiet.

DR PETER GRECH: Veru kien hemm short notice imma għamilt mezz kif nagħmel rapport biex kemm jista' jkun is-sitwazzjoni tiġi spejgata sew.

THE CHAIRMAN: Il-parir tiegħi huwa li taqra r-rapport tiegħek bħalma għamlu xhieda oħra u fl-istess ħin jiġi mqassam lill-membri tal-Kumitat u lill-media.

DR PETER GRECH: Nibda billi ndur ftit ir-rapport dwar il-Partnership for Peace.

Ġejt mitlub nattendi għas-seduta tal-Kumitat tat-13 ta' Ġunju 2012.

Nifhem illi waqt is-seduta tal-Kumitat tat-12 ta' Ġunju 2012 saru mistoqsijiet dwar diversi kwistjonijiet legali relatati mal-parteċipazzjoni ta' Malta fil-programm 'Partnership for Peace' u partikolarment dwar jekk dik il-parteċipazzjoni tinħtieġx jew kienx jinħtieġilha f'xi stadji li tiġi approvata mill-Kamra skont l-Att dwar ir-Ratifika ta' Trattati (Kap 304).

Staqsejtni jekk ikunx possibbli li nipprepara opinjoni jew rapport bil-miktub.

F'dan id-dokument se nipprova, fiż-żmien limitat li għandi, nesponi l-kwistjonijiet prinċipaIi ta' fatt u ta' liġi li huma relevanti għall-kwistjonijiet imqanqla u nagħti l-opinjoni tiegħi.

Il-Bażi Legali tal-Programm 'Partnership for Peace'

Il-bażi legali biex Stat jipparteċipa fil-programm 'Partnership for Peace' hija s-sottoskrizzjoni għall-'Partnership for Peace Framework Document'.

Dan huwa dokument fil-forma ta' dikjarazzjoni magħmula mill-"Member States of the North Atlantic Alliance and other states subscribing to this document" fejn dawn l-Istati jirriżolvu illi japprofondixxu r-rabtiet politiċi u militari ta' bejniethom biex jikkontribwixxu għat-tisħiħ tas-sigurtà fl-area Ewro-Atlantika.

Il-'Partnership For Peace' huwa programm ta' kooperazzjoni stabbilit fi ħdan il-qafas tan-"North Atlantic Cooperation Council" li hija organizzazzjoni tan-NATO u huwa għalhekk sostanzjalment programm ta' dak il-'Council' u ma għandux status ta' organizzazzjoni internazzjonali per se.

Fil-fatt il-Partnership huwa waħda mill-inizjattivi tan-North Atlantic Cooperation Council.

Abbażi tal-programm tal-Partnership kull Stat li jissottoskrivi l-Framework Document juri r-rieda li jiżviluppa 'Partnership Programme' individwali man-NATO.

Il-Framework Document ġie ffirmat mill-Kapijiet ta' Stat tal-pajjiżi tan-NATO fi Brussell fl-10 ta' Jannar 1994.

Il-parteċipazzjoni ta' Malta

Malta ssottoskriviet għall-"Partnership For Peace Framework Document" fis-26 ta' April 1995 u dan wara li l-Kamra tar-Rappreżentanti kienet, wara division, approvat Mozzjoni li kienet "Tirriżolvi li Malta tilqa' l-invit biex Malta tissieħeb fil-'Partnership For Peace"' u dan fil-5 ta' April 1995.

Dik ir-riżoluzzjoni ma kienet tagħmel ebda referenza għall-Att Dwar ir-Ratifika ta' Trattati (Kap 304).

Fid-29 ta' Ottubru 1996, permezz ta' Note Verbale mibgħuta mill-Ministeru għall-Affarijiet Barranin tal-Gvern ta' Malta lis-Segretarju Ġenerali tan-NATO fi Brussell, Malta informat lin-NATO illi fit-termini tal-mandat elettorali mogħti fl-elezzjonijiet tas-26 ta' Ottubru 1996 il-parteċipazzjoni ta' Malta fil-Partnership kienet meqjusa bħala inkompatibbli mad-dispożizzjonijiet Kostituzzjonali li jiddefinixxu n-newtralità ta' Malta.

Hawnhekk ukoll ma tidher li saret ebda referenza għall-Att dwar ir-Ratifika tat-Trattati u partikolarment għad-dispożizzjonijiet tal-Artikolu 4 tiegħu li jistipula li "Meta Malta ma tibqax, jew tagħmel xi ħaġa li biha ma tibqax parti fi trattat li jolqot jew għandu x' jaqsam ma xi waħda mill-ħwejjeġ imsemmija fl-artikolu 3(1)(a), (b) jew (c), il-Ministru responsabbli għall-affarijiet barranin għandu jgħarraf lill-Kamra bil-fatt, u jgħati r-raġunijiet għaliex ikun sar dan, mal-ewwel opportunità u f'ebda każ mhux wara t-tieni seduta tal-Kamra wara li jgħaddi xahar mid-data tad-denunzja."

Fil-fatt ma jirriżultax illi fis-seduti tal-Kamra li kienu rilevanti għall-Artikolu 4 fil-każ in kwistjoni, u cioè fis-seduti tal-5 ta' Diċembru 1996 u tad-9 ta' Diċembru 1996 saret xi referenza għall-Programm tal-Partnership for Peace jew għan-NATO.

Sussegwentement il-Gvern ta' Malta reġa' ġie aċċettat bħala partiċipant fil-Partnership for Peace.

Anke hawnhekk ma saret l-ebda referenza għall-Att dwar ir-Ratifika tat-Trattati.

Għalhekk jidher illi kemm meta issottoskriva l-Partnership for Peace Framework Document fl-1995, kif ukoll meta ttermina l-parteċipazzjoni fil-Partnership For Peace fl-1996 kif ukoll meta reġa' irriattiva l-parteċipazzjoni fil-Partnership for Peace fl-2008, il-Gvern ta' Malta, immexxi minn amministrazzjonijiet ta' xejriet politici differenti, qatt ma qies illi l-parteċipazzjoni fil-Partnership for Peace kienet regolata bl-Att dwar ir- Ratifika tat-Trattati.

In-natura tal-Framework Document

Il-kelma 'trattat' fil-liġi internazzjonali hija nomen generalissimus u tista' tirreferi wkoll għal skambju ta' ittri jew anke għal ftehim verbali.

Madankollu huwa ċar illi l-'Partnership For Peace Framework Document' ma jużax kliem li minnu nnifsu jimplika rbit legali u mhuwiex redatt fil-forma ta' Konvenzjon jew ta' Ftehim iżda huwa sostanzjalment dokument li jniedi l-Partnership u li jistieden lill-pajjiżi li mhumiex membri tan-NATO biex jissieħbu fih.

L-Istati li jipparteċipaw fil-programm juru r-rieda li jikkoperaw man-NATO għal ċerti għanijiet (Art 3), li jinfurmaw lin-NATO x' passi jkunu se jieħdu u x' mezzi jkunu se jużaw biex jilħqu l-għanijiet politiċi tal-Partnership u li jiżviluppaw 'Partnership Programme' individwali man-NATO (Art 4), li jkollhom il-faċilità li jistabbilixxu 'Liason Office' man-NATO fil-kwartieri ġenerali tagħha fi Brussell, u li jimxu fuq ċerti 'understandings' dwar il-ħidmiet tagħhom man-NATO (Art 6).

Minn dan jirriżulta illi d-dokument huwa biss dak li t-titolu tiegħu jgħid li hu u cioè 'Qafas' li fuqu jinbnew relazzjonijiet oħra ma' kull pajjiż individwali skont ir-rieda sussegwenti tan-NATO u tal-Istat partiċipant partikolari.

Qiegħda tqum issa, donnu għall-ewwel darba wara sbatax-il sena, l-kwistjoni kruċjali dwar jekk dan il-Framework Document huwiex wara kollox "trattat" fit-termini tal-Att dwar ir-Ratifika tat-Trattati minkejja li ma jirriżultax li qatt ġie kkunsidrat bħala tali.

Skont dak l-Att "trattat" huwa definit, fuq l-ispirazzjoni tal-Artikolu 2 tal-Konvenzjoni ta' Vjenna dwar il-Liġi tat-Trattati, 1969, bħala "ftehim internazzjonali bil-miktub finalizzat bejn Stati li hu regolat bid-dritt internazzjonali, sew jekk magħmul f' dokument wieħed jew f' żewġ dokumenti jew aktar konnessi u jkun xi jkun imsejjaħ."

Din id-definizzjoni tidher wiesgħa biżżejjed biex tippermetti illi l-Framework Document jiġi, skrupolożament, interpretat bħala ftehim magħmul f' diversi partijiet li permezz tiegħu Malta, bħala Stat mhux membru tan-NATO, qed tiftiehem mal-Istati Membri tan-NATO u ma' Stati oħra fuq bażi multilaterali li tidħol fil-Partnership for Peace u li tikkopera man-NATO fil-limiti ta' dak il-Partnership u fil-limiti tal-programm individwali li jista' jiġi negozjat u konkluż sussegwentement.

Però din l-interpretazzjoni hija ukoll dubjuża peress illi bis-sottoskrizzjoni għall-Framework Document, Malta ma assumietx obbligi speċifiċi iżda kienet qiegħda tidħol bħala partiċipant fi programm ta' koperazzjoni li l-limiti tiegħu għaliha kellhom jiġu definiti sussegwentement u bi qbil magħha.

Din l-interpretazzjoni hija msaħħa mill-fatt illi l-Framework Document mhuwiex redatt fil-forma ta' trattat, ta' konvenzjoni jew ta' ftehim u ma fih xejn mill-klawżoli li normalment ikun fihom dawn id-dokumenti bħal, pereżempju, l-ħtieġa u l-mod ta' ratifika, l-mod ta' denunzja, ir-relazzjoni u l-ġerarkija bejnu u bejn trattati u obbligi internazzjonali oħra u affarijiet simili.

Kif diġà ingħad, il-Framework Document ma jimponix obbligi speċifiċi għajr l-aderenza politika għall-prinċipji tal-Partnership u r-rieda ta' koperazzjoni man-NATO fil-limiti ta' dak li jkun miftiehem sussegwentement.

Il-parteċipazzjoni fil-programm hija volontarja f'kull stadju u, kif uriet ukoll l-esperjenza ta' Malta, wieħed jista' jitlaq minnu meta jrid u b' effett immedjat.

Għalhekk lanqas ma hi skorretta interpretazzjoni tal-Partnership For Peace Framework Document illi tara dak id-dokument bħala dokument li ma fihx il-kontenut, il-forma u s-sustanza ta' trattat kif kontemplat fl-Att dwar ir-Ratifika tat-Trattati.

Konsiderazzjonijiet u Konklużjoni

L-iter tar-relazzjonijiet ta' Malta mal-Partnership For Peace Programme jagħti lok għal dawn il-possibilitajiet legali:

Illi għad illi fir-riżoluzzjoni parlamentari tal-5 ta' April 1995 ma jissimmiex l-Att dwar ir-Ratifika ta' Trattati, Malta kienet xorta waħda aderiet mar-rekwiżiti ta' dak l-Att permezz ta' dik ir-riżoluzzjoni u għalhekk id-dħul ta' Malta fil-Programm fl-1995 kien fi kwalunkwe każ validu anke jekk il-Framework Document jiġi interpretat bħala li jikkostitwixxi trattat għall-finijiet tal-Att;

2.Illi jekk tintagħżel l-interpretazzjoni tal-Att illi tqis il-Framework Document bħala 'trattat' allura t-terminazzjoni tal-parteċipazzjoni ta' Malta fil-Programm tad-29 ta' Ottubru 1996 setgħet kienet difettuża in kwantu għal-liġi domestika fis-sens illi ma kinetx konformi mal-artikolu 4 taI-Att;

Jekk it-terminazzjoni tad-29 ta' Ottubru 1996 kienet difettuza ir-riattivazzjoni tal-parteċipazzjoni fil-Programm tas-17 ta' Marzu 2008 ma kellhiex bżonn terġa' tgħaddi mill-Parlament; u

Jekk l-Att dwar ir-Ratifika ta' Trattati ma japplikax għas-sottoskrizzjoni tal-Framework Document allura kull ma sar matul iż-żminijiet kien validu.

Għar-raġunijiet fuq miġjuba u ukoll, u b' mod partikolari, in konformità mal-prinċipju ġenerali tal-liġi illi l-interpretazzjoni għandha aktar tfittex iċ-ċertezza legali u li tirrispetta il-validità tal-atti milli tfittex in-nullità tagħhom, is-sottoskritt jaderixxi għall-interpretazzjoni tal-liġi relattiva għall-parteċipazzjoni fil-Programm tal-Partnership For Peace li tqis illi l-atti li saru matul iż-żminijiet kemm għar-rigward tal-parteċipazzjoni fil-Programm tal-Partnership for Peace kif ukoll dwar it-terminazzjoni ta' dik il-parteċipazzjoni kienu validi u ma kenux jaqgħu taħt l-Att dwar ir-Ratifika ta' Trattati iżda kienu jaqgħu fil-parametri tal-poteri ġenerali tal-Gvern.

THE CHAIRMAN: Nifhem li l-Onor.

Vella jixtieq jagħmel xi mistoqsijiet u li wara anke l-Viċi Prim Ministru jixtieq jagħmel mistoqsijiet ukoll.

GEORGE VELLA: Mr Chairman, l-ewwel nett nixtieq nirringrazzja lill-Avukat Ġenerali li ġie hawnhekk b'avviż qasir u talli għamel dan ir-rapport li, naqblu jew ma naqblux miegħu, ħadlu ċertu ammont ta' ħin u commitment biex għamlu.

Dr Grech, kemm ilek Attorney General?

DR PETER GRECH: Mid-9 ta' Settembru tal-2010.

GEORGE VELLA: Qabel sirt Attorney General inti kont impjegat fl-Attorney General's Office?

DR PETER GRECH: Iva, mill-21 ta' Ġunju tal-1983 f'diversi gradi.

GEORGE VELLA: Din hija l-ewwel darba li ntlabt tagħti opinjoni dwar jekk trattat jew liġi jew aderenza ta' pajjiżna jew deċiżjoni li tingħaqad f'xi ħaġa kenitx taqa' taħt ir-Ratification of Treaties Act?

Din hija xi ħaġa mhux spissa ħafna imma hija kwestjoni li tinqala' meta jkun qed isir trattat, pereżempju, fi ħdan xi organizzazzjoni internazzjonali u allura tqum il-kwestjoni jekk dan it-trattat jaffettwax ir-relazzjonijiet ta' Malta ma' dik l-assoċjazzjoni internazzjonali jew inkella huwiex sempliċement trattat multi-laterali mal-membri l-oħra ta' dik l-assoċjazzjoni.

Dik il-kwestjoni tqum, pereżempju, fit-trattati tal-Kunsill tal-Ewropa.

It is not uncommon li tqum u lanqas mhuwa rari li jkollok opinjonijiet varji.

Però reċentement l-opinjoni prevalenti hija li jekk dak it-trattat ma jinvolvix, pereżempju, kwestjoni ta' observer status jew kwestjoni ta' membership jew ma jinvolvix obbligi diretti lejn dik l-organizzazzjoni internazzjonali allura għandu jitqies bħala trattat multi-laterali bħall-oħrajn allavolja t-trattat, pereżempju, jifforma parti mit-treaty series tal-Council of Europe u minn dawn hemm diversi, anzi, mijiet.

Reċentement kont intlabt mill-Prim Ministru biex nagħti opinjoni rigward is-security agreement u hemmhekk kont għamilt parir bil-miktub.

THE CHAIRMAN: Il-parir tiegħek tat-22 ta' Mejju 2012 huwa esebit fir-records tal-Kamra.

GEORGE VELLA: Fuq il-memorja tiegħek, meta fl-1995 dħalna membri fil-Partnership for Peace u saret id-diskussjoni fil-Parlament, kien hemm xi avviż mill-AG Office li dak ried isir għaliex kellu bżonn jirratifika ruħu skont ir-Ratification of Treaties Act?

DR PETER GRECH: Le, għax jiena fittixt daqsxejn x'dokumenti hemm rigward tal-Partnership for Peace u mhemmx dan it-tip ta'...

GEORGE VELLA: Biex jieħu din id-deċiżjoni ma kienetx saret talba lill-AG's Office?

Però hemm ukoll użanza li ċerti pariri jingħataw ukoll waqt id-diskussjonjiet u allura ma jkunux dokumentati.

Iktar tard, ngħidu aħna mill-2004 'l hawn, kien hemm xi dokumentazzjoni dwar xi talba min-naħa tal-Prim Ministru jew tal-Gvern jew inkella tar-Rappreżentant Permanenti ta' Malta għall-Unjoni Ewropea rigward kif dawn it-trattati, fosthom dak li huma semmewh security agreement li wieħed għad irridu jidħol fihom, jistgħux jiġu aċċettati mingħajr ma jkollhom ratifika tal-Parlament?

L-unika ħaġa li sibt kien parir tal-1999 mill-Avukat Ġenerali ta' dak iż-żmien li kien jitratta l-kwestjoni tal-kompatibilità tal-Partnership for Peace Agreement mal-Artiklu 1, subinċiz 3 tal-Kostituzzjoni rigward kwestjonijiet ta' newtralità.

Il-bqija, fuq din il-kwestjoni tar-Ratification of Treaties Act jidher li mhemm xejn, almenu dokumentat.

GEORGE VELLA: Qed niskanta kif inhu hekk.

Jekk naqraw ir-Ratification of Treaties Act, Artiklu 3, jgħid:

Niġu għas-Security Agreement li fuqu riċentement inti ntlabt tagħti opinjoni.

Nimmaġina li inti konxju li l-hekk imsejjah s-Security Agreement, għax imbagħad hawnhekk qegħdin jgħidulna li dan mhuwiex security agreement imma Security of Documents Agreement, huwa parti mill-pakkett ta' ftehim jew trattati li pajjiżi jagħmlu meta jidħlu membri tal-Partnership for Peace fejn għandek il-Framework Document, il-Code of Conduct, is-Security Agreement u l-Individual Partnership Programme.

Inti konxju tagħha din?

DR PETER GRECH: Fil-preambolu ta' dan is-Security Agreement hemm li l-pajjiż li qed jiffirmah huwa membru tal-Partnership for Peace u allura, nassumi li dan huwa parti minn pakkett ta'...

GEORGE VELLA: Le, mhux tassumi, imma dan huwa wieħed mill-erba' agreements li jidħol fihom pajjiż meta isir membru tal-Partnership for Peace!

Inti ma kontx konxju li meta titkellem fuq security agreement – li mbagħad nidħlu aktar fil-fond tiegħu – tkun qed titkellem fuq parti minn sħubija ta' Malta fil-Partnership for Peace Programme tan-NATO?

Għall-inqas, dan id-dokument partikolari ma jeżistix barra sħubija fl-Unjoni Ewropea u dik hija premessa li qegħda ssir fl-ewwel sentenza.

Però b'daqshekk ma jfissirx li biex tidħol f'dan it-trattat trid tkun diġà membru tal-Partnership for Peace...

DR PETER GRECH: B'daqshekk ma jfissirx li dak it-trattat awtomatikament jaqa' taħt ir-Ratification of Treaties Act.

Jien qed ngħid ir-rabta ta' dan mal-fatt li trid tkun membru fil-Partnership for Peace.

Dan ma jistax jieqaf waħdu.

DR PETER GRECH: Però r-rabta ma tirrendihx trattat fid-defenizzjoni.

Il-parir huwa li dak it-trattat man-NATO, li hija international organisation, mhuwiex kopert bid-definizzjoni ta' trattat taħt ir-Ratification of Treaties Act.

Dik id-defenizzjoni hija meħuda mit-text tal-Vienna Convention on the Law of Treaties, li ukoll tgħid li dawk it-trattati li mhumiex between states ma jaqgħux taħt dik id-defenizzjoni.

Allura jien ma kellix għalfejn inkompli nara jekk hemmx dispożizzjonijiet oħra għax dan inqata' barra mill-ewwel għax mhux trattat fit-termini ta' dik id-defenizzjoni.

GEORGE VELLA: Sewwa, imma huwa trattat li jippresupponi sħubija fil-Partnership for Peace.

Tammetti li l-Partnership for Peace huwa trattat bejn stati?

DR PETER GRECH: Ma nafx jekk tistax tgħidlu trattat.

GEORGE VELLA: Ħa nigwidak.

L-invit għall-parteċipazzjoni jgħid: We, the Heads of State and Government of the member countries of the NATO … Dan biex jien immur għal dak li inti ktibt fir-rapport tiegħek li dan is-Security Document mhux bejn stat.

Dan huwa bejn stati għax qed jgħid: We, the Heads of State and Government....

GEORGE VELLA: Huwa parti minnu!

Tista' tagħmel security agreement bħal dan mingħajr ma tkun membru tal-Partnership for Peace?

DR PETER GRECH: Imma dik ma tfissirx ...

Ma jistax ikun li it stands by itself!

Tant huwa hekk li fil-hearings li kellna hawnhekk irriżulta li ma ġietx aċċettata t-teorija li nimxu fuq dan daqs li kieku għandna dan għax la m'intix membru m'għandekx dan.

Il-Prim Ministru hawnhekk qal kemm il-darba li l-parteċipazzjoni kienet spiċċat.

Naħseb li taf fuq xiex kienet qegħda titkellem!

L-argument tiegħi huwa dan: kif nista' jien ngħid li dan jista' jeżiżti u kif jien nista' nagħti parir li dan tista' tipproċedi fuqu meta m'intix membru tal-Partnership for Peace li jgħid: We, the Heads of State and Government of the Member Countries.… Jiġifieri stat qiegħed jistieden stat ieħor.

It-teorija tiegħek tgħid li dan mhux trattat għaliex mhuwiex bejn stati.

Però, fl-istess ħin qed jitkellem fuq ir-relazzjoni ta' Malta ma' "multinational organization, agency, associations or similar bodies".

THE CHAIRMAN: Mhux biex ninterrompik, il-parir li issa hawn mitkub huwa fuq il-Partnership for Peace...

DR PETER GRECH: Iridu naraw il-parir fuq xiex huwa ...

THE CHAIRMAN: Ħu paċenzja bija!

Ħa nikklarifika ftit jien...

Huwa fuq is-Security Agreement.

Il-parir tal-lum, mhux tat-12 ta' Mejju ...

GEORGE VELLA: Jien qed norbot ma' dan.

TONIO BORG: Hemm tnejn.

THE CHAIRMAN: Nifhem, imma int qed tgħid li dak jorbot mal-Partnership for Peace Framework Document.

Fil-preambolu...

THE CHAIRMAN: M'iniex qed ngħid hekk.

Qed ngħid li l-parir, u issa anke l-spjeg verbali li kellna hawnhekk illum, huwa li dak li inti qed torbot miegħu wkoll ma kellux bżonn tar-Ratification of Treaties Act.

THE CHAIRMAN: Ħa nagħmel domanda jien biex nara jekk jien hux qed nifhem tajjeb.

Jekk dan kien jaqa' taħt ir-Ratification of Treaties Act, allura l-ħruġ ta' Malta kien wieħed difettuż?

GEORGE VELLA: Hemmhekk hemm skorrettezza.

Ippermettuli!

Hemmhekk kien hemm programm ellettorali… Iva, agħtuni ċans!

THE CHAIRMAN: Mela l-liġi titkellem fuq il-programm elettorali!?

GEORGE VELLA: Minuta waħda!

Kien hemm commitment ta' Gvern u kien hemm ratifikazzjoni tal-poplu kollu.

Jekk naraw l-ewwel seduti nsibu li kien hemm referenza għall-fatt li aħna ħriġna mill-Partnership for Peace.

Nammetti li ma kienetx dikjarazzjoni formali imma l-pajjiż kollu kien jaf...

THE CHAIRMAN: Onor. Vella, naħseb li tgħallimni li l-mandati elettorali mhumiex superjuri għal-liġijiet...

THE CHAIRMAN: Il-parir li għandna huwa li allura l-ħruġ ma sarx skont il-liġi!

Allura l-ħruġ huwa difettuż!

Hawn punt ieħor li għal sbatax-il sena sħaħ...

OWEN BONNICI: Dan il-punt ma tqajjimx imma to be fair l-obbligu huwa li tinforma lill-Kamra.

OWEN BONNICI: L-ewwel toħroġ imbagħad tinforma lill-Kamra, to be fair...

THE CHAIRMAN: Anki meta jkollok ratification of a treaty, l-ewwel tiffirma mbagħad tagħmel ir-ratifika.

GEORGE VELLA: Il-kwestjoni tas-Security Agreement.

Hawnhekk għandek exchange of classified information bejn il-Gvern ta' Malta u n-NATO u allura qed nitkellmu fuq affarijiet ta' sigurtà tal-pajjiż.

L-integrità tal-pajjiż hija s-sigurtà tiegħu.

Tajjeb!

Issa dan meta aħna qegħdin niddeċiedu li nagħmlu skambju ta' informazzjoni, anzi, mhux biss skambju ta' dokumenti imma intensified political and military operation.

Jien nistaqsi, ħalli nitgħallem għax wara kollox jien m'inix persuna legali, li fuq oġġett serju bħal dan il-parir tal-uffiċċju tiegħek ikun le?

Fl-opinjoni tiegħi dan il-security act nistgħu inqattuh!

Aħna qegħdin nitkellmu fuq pajjiż Sovran u, iktar u iktar, fuq pajjiż li jiftaħar bil-newtralità tiegħu!

THE CHAIRMAN: Onor. Vella, żgur li m'għandniex nidħlu f'dibattiti ma' xhieda!

GEORGE VELLA: Skużi, jien qiegħed nistaqsi .....

THE CHAIRMAN: Jien ma fhimtx li qed tistaqsi, imam li inti qed tagħmel argument!

GEORGE VELLA: Żgur li qed nagħmel argument!

X'affarijiet dawn!

Ma nagħmilx argument!

Mela irid nistaqsi għal tweġiba ta' 'iva' jew 'le'?

THE CHAIRMAN: Ma tistax tidħol f'dibattitu max-xhud tiegħek stess.

Għamel mistoqsija.

GEORGE VELLA: Dan mhux xhud!

THE CHAIRMAN: Jiġifieri d-domanda tiegħek hija li nistgħu nqattgħu liġi jekk ma tfissirx dak li iriduha tfisser aħna?

GEORGE VELLA: Lill-Avukat Ġenerali hawnhekk qed nitrattah bl-ikbar rispett bħala espert u mhux bħala xhud!

Bħala espert, biex jilluminana u biex niftħilna ...

THE CHAIRMAN: U tagħmillu domanda ta' opinjoni legali, mhux ta' opinjoni politika!

GEORGE VELLA: Id-domanda l-oħra inkompliha ukoll b'dan il-mod: l-Avukat Ġenerali, konxju li f'dawn l-aħħar snin fl-Ewropa sar żvilupp fejn il-parlamenti nazzjonali qegħdin jagħmlu skrutinju fuq id-deċiżjonijiet tal-gvern b'mod partikolari f'dawk li huma sigurtà, militar u difiża?

Possibbli dan ma jimpenġix?

Bħala membri parlamentari ma rridux inħossu li din id-dikjarazzjoni hija ġusta?

Inti għandek pajjiż...

THE CHAIRMAN: Imma din żgur mhix opinjoni legali!

Bir-rispett kollu!

(Interruzzjonijiet)

GEORGE VELLA: Ma tridux titkellmu bis-serjetà!

TONIO BORG: Dr Vella għandu kull dritt jgħid id-differenza bejn ratifika parlamentari rikjesta mil-liġi u skrutinju politiku parlamentari, anke jekk dan il-każ ma jaqax taħt ir-Ratification of Treaties Act, li jien ngħid li jaqa'.

Imma anke jekk ma jaqax, ma kienx sew li l-Gvern ma jikkonsultax mal-Parlament.

Dan huwa argument politiku.

M'għandux jistaqsi lix-xhud, li huwa l-awtorità legali, fuq argument politiku, jiġifieri jekk hemmx kuxjenza… Naturalment, inti tista' tagħmel l-argument li l-Gvern xorta waħda ikkonsulta mal-Parlament, but it is a different.

Fl-opinjoni tiegħi, jekk inħalltu ż-żewġ affarijiet ma jkunx ġust, l-anqas fuq ix-xhud.

Issa huwa jista' jgħid li l-liġi m'għamilhiex hu imma għamilniha aħna.

THE CHAIRMAN: Apparti l-fatt li x-xhud kien korrett ħafna għax qal li ż-żewġ interpretazzjonijet jistgħu jkunu aċċetta.

Issa ħa l-konferma kulħadd!

Però fl-aħħar paragrafu huwa qal x'inhija l-opinjoni tiegħu u xi jkunu l-konsegwenzi jekk immorru triq jew oħra.

GEORGE VELLA: Mela ħa nagħlqu fuq dan il-punt.

L-opinjoni tal-Avukat Ġenerali hija li dan is-Security Agreement seta' eżiżta waħdu.

Iva jew le?

DR PETER GRECH: Le, jien qatt ma għidt hekk!

GEORGE VELLA: Ma setax eżiżta waħdu?

DR PETER GRECH: Stenna ftit, jien intlabt parir jekk dak is-Security Agreement jaqax taħt ir-Ratification of Treaties Act.

Ir-Ratification of Treaties Act tiddefinixxi trattat bħala li ma jinkorporax, ma jinkludix dak it-tip ta' agreement ma' international organizations.

Jien la dħalt fil-kwestjoni ta' dan huwiex agreement serju, la dħalt jekk huwiex suppost li fir-Ratification of Treaties Act inkiteb hekk… Jien qed nagħti pariri legali u mhux pariri politiċi.

GEORGE VELLA: Mhux ovvja!

THE CHAIRMAN: Dawk żgur li m'għandekx tagħtihom!

DR PETER GRECH: Meta nara liġi jien ngħid: isma', dan jaqa' taħt il-liġi jew ma jaqax.

Issa xi kulltant dak il-proċess jinvolvi evalwazzjoni għax, kif taf inti, żewġ avukati ma jaqblux ma' xulxin fuq l-istess liġi.

Tant hu hekk li huwa normali li qorti tal-appell tirrevoka sentenza ta' qorti tal-ewwel grad.

Kollox tista' tara b'żewġ modi.

Però, jien deherli li hija ċara biżżejjed li biex jaqa' taħt dak l-Att irid ikun a treaty between states.

Ma ivvintajnihiex aħna din imma ġejja mill-Vienna Convention...

GEORGE VELLA: Imma meta qed tgħid North Atlantic Organization, allura dawk mhumiex states?

Mela mal-United Nations mhemmx għalfejn jaqa' taħt ir- Ratification of Treaties Act għax hija organizzazzjoni!

DR PETER GRECH: Għax hija international organization.

L-international organizations huma wkoll suġġetti ta' dritt internazzjonali però differenti mill-istati...

GEORGE VELLA: Allura t-trattat ta' pajjiżna mal-United Nations m'għandux jiġi ratifikat?

Jagħmlu l-Gvern għax jaqa' taħt il-poteri tal-Gvern.

Issa jien mhux qed nidħol fil-kwestjoni ta' dan hux tajjeb jew le però, kif inhu mitkub...

GEORGE VELLA: Din hija l-aħħar mistoqsija għax inutli noqgħodu nargumentaw.

(Interruzzjonijiet) Meta inti għandek invit biex tidħol f'għaqda li jgħidlek: We, the Heads of State and Government of the Member Countries eċċ. Anki l-Prim Ministru Fenech Adami wara li kien ra l-invit fl-1995 kien qal mill-Kapijiet ta' Stat u ta' Gvern tal-pajjiżi membri tan-NATO, jiġifieri, between states u mhux NATO għax kieku man-NATO ħaġa oħra.

DR PETER GRECH: Qatt ma għidt li l-Framework Document ma jistax…

GEORGE VELLA: Dan mhux trattat?

Il-Framework Document iktar jippresta ruħu għal interpretazzjoni 'l hemm jew 'l hawn u dan għedtu fir-rapport.

Is-Security Agreement le, dak ma jaqax taħt ir-Ratification of Treaties Act.

GEORGE VELLA: Ma jistax jeżisti mingħajr il-PfP!

DR. PETER GRECH: M'għandux x'jaqsam.

GEORGE VELLA: Kif m'għandux x'jaqsam?

Dażgur li għandu x'jaqsam!

THE CHAIRMAN: Onor. Vella, imma kif tista' tibqa' targument ma' xhud tiegħek stess!

Opinjoni għamilha wara għax inkella hawn ġew qed nagħmlu kollox bil-maqlub.

GEORGE VELLA: Kif din hija separata mill-ġisem.

THE CHAIRMAN: X'għandu x'jaqsam?

Bir-rispett kollu, dak argument ieħor.

GEORGE VELLA: Argument loġiku għal min irid ikun oġġettiv u mhux legalistiku.

THE CHAIRMAN: Dak argument politiku li tagħmlu fil-ħin tiegħu.

Il-Viċi Prim Ministru.

Ngħid sew li aħna, bħala pajjiż, insegwu t-teorija Ingliża u ta' xi pajjiżi Skandinavi li bħala regola l-firma u r-ratifika tat-trattati huma fid-diskrezzjoni tal-eżekuttiv ħlief f'ċertu sitwazzjonijiet kuntrarjament għall-pajjiżi oħrajn, bħall-Italja, li kull trattat irid imur il-Parlament.

Qed ngħid sew?

DR. PETER GRECH: Iva, u din ġejja mill-kwestjoni li f'diversi pajjiżi trattat internazzjonali huwa superjuri għal-liġi domestika u allura jrid dejjem jgħaddi mill-Parlament.

Pero' hawn Malta ir-Ratification of Treaties Act ma jirriflettix dik it-tip ta' pożizzjoni.

TONIO BORG: Jekk niftakar mill-Public International Law hemm dawk li huma monist u dualist u aħna qegħdin fid-dualist, jiġifieri fil-każ tagħna trattat l-ewwel jiffirmah il-gvern - tajjeb jew ħażin – u bħala regola m'għandux għalfejn imur il-Parlament ħlief jekk jaqa' taħt dawn il-każijiet imsemmijin fir-Ratification of Treaties Act (Cap.

U inti qed tgħid li l-pajjiżi l-oħrajn veru jmorru l-Parlament, pero' imbagħad it-trattat jirbaħ fuq il-liġijiet l-oħrajn kollha u għalhekk iridu jmorru l-Parlament bilfors.

DR. PETER GRECH: Hawn Malta fir-Ratification of Treaties Act aħna ngħidu li jekk trattat huwa inforzabbli bħala parti mil-liġi domestika, allura trid tgħaddi Act of Parliament.

TONIO BORG: Imma ħalli nagħtik każ ta' extradition agreements, li jsir wieħed kull sena żgur, li qatt ma niġu l-Parlament għax ma jaqgħux taħt ir-Ratification of Treaties Act, imma l-gvern jerfa' r-responsabbiltà u jirratifikahom hu jiffirmahom u ma jbiddlu l-ebda liġi.

DR PETER GRECH: Hemm ħafna trattati li ma jaqgħux taħt ir-Ratification of Treaties Act imma dak ma jfissirx li huma xi trattati leggeri.

TONIO BORG: Nagħtu eżempju ta' trattat li jiġi vetted mid-dipartiment tiegħek, jiġifieri dwar il-ġlieda kontra d-droga u l-kriminalità organizzata li ma jiġix il-Parlament.

Qed ngħid sew li sabiex tapplika r-Ratification of Treaties Act l-agreement mhux biss irid ikun trattat imma jrid jaqa' taħt Art.

3 (1) ta' Kap. 304 jew jemenda liġi?

DR PETER GRECH: Hekk hu.

TONIO BORG: Inti qed tasal għall-konklużjoni li d-dħul tagħna fil-PfP fl-1995, il-ħruġ tagħna mill-PfP fl-1996 u r-riattivazzjoni tagħna mill-PfP fl-2008 huma t-tlieta validi għaliex ma jaqgħux taħt ir-Ratification of Treaties Act.

DR PETER GRECH: Dment li nabbraċċjaw l-interpretazzjoni li donnha dejjem kienet abbraċċjata li ma jaqgħux taħt dak ..…

TONIO BORG: Inti ġustament għedt li meta saret ir-riżoluzzjoni parlamentari tal-1995 ma sarx referenza għal Chapter 304.

Safejn naf jien meta nirratifikaw – u dan qed ngħidu mil-lat purament legali – mhemm xejn xi jżomm gvern milli jgħid li għalkemm dan ma jaqax taħt ir-Ratification of Treaties Act, jien xorta se mmur il-Parlament.

Aħna mil-lat purament legali ta' chapter 304 hawn ma' dan ix-xhud, imbagħad nistgħu nagħmlu l-argumenti l-oħra wkoll.

Meta fl-1995 ġiet propost li nidħlu fil-PfP, fejn inti qed tgħid li ma saret l-ebda referenza għar-Ratification of Treaties Act u lanqas jidhirlek li messa saret, fil-mozzjoni ma ssemmiex is-security agreement, anzi ma ssemma' xejn.

DR PETER GRECH: Kull mhemm hu li Malta tilqa' dan l-invit.

TONIO BORG: Jiġifieri, kieku r-Ratification of Treaties Act tapplika, ir-riżoluzzjoni suppost kienet tgħid li jien nixtieq nirratifika s-Security Agreement u allura agħtuni l-permess biex nirratifikah.

Mela tista' tirratifikah hekk, en blanc!

DR PETER GRECH: Jiena fhimt li dik ir-riżoluzzjoni tal-1995 kienet tirreferi għall-Framework Document għax dak huwa invit, mentri l-oħrajn mhumiex invit imma huma programmi u trattati.

TONIO BORG: Jien qed ngħid li hawn opinjoni, anke f'dan il-Kumitat, li s-security agreement, li huwa security of documents agreement – imma din niġi għaliha wkoll iktar tard - jaqa' taħt ir-Ratification of Treaties Act.

Issa jien qed ngħid li kieku kien dak jaqa' taħt ir-Ratification of Treaties Act allura meta fl-1995 Dr. Fenech Adami ippreżenta l-mozzjoni, suppost semmih fir-riżoluzzjoni.

Mela aħna se nirratifikaw hekk en blanc!

Inti qed tgħid li r-Ratification of Treaties Act ma tapplikax.

DR PETER GRECH: Jista' ikun li ddeċieda li dak ma japplikax.

TONIO BORG: Iva, hekk għedt u jaqbel mal-opinjoni tiegħek.

Imma li kieku l-intenzjoni tiegħu kienet li japplika allura legalment suppost semmih fir-riżoluzzjoni.

Bl-istess argument hawnhekk ħareġ bħala fatt – naf li xi wħud mill-Membri ta' dan il-Kumitat ma jaqblux magħha din – li meta erġajna rriattivajna l-programm aħna ma erġajniex iffirmajna Security Agreement ġdid u ma ffirmajniex Framework Document ġdid u n-NATO aċċettat dan l-argument.

Issa mhux qed ngħidlek li għamlet tajjeb jew ħażin.

Nifhem sew li r-ratifika tista' tagħmel sens biss jekk inti tiffirma ftehim, jiġifieri l-ewwel tiffirma mbagħad tirratifika.

Jiġifieri, jekk jien ma niffirmax mhemmx bżonn ta' ratifika għax ma ffirmajt xejn.

DR PETER GRECH: Ir-ratifika tagħmlek parti, jiġifieri ġġib l-obbligi tal-ftehim into force ..…

TONIO BORG: Tajjeb jew ħażin erġajt ġejt aċċettat mingħajr ma ffirmajt l-ebda Security Agreement ġdid imma baqa' viġenti dak li ffirma s-Sur Martin Scicluna dakinhar fejn qal li mhemmx għalfejn niġi l-Parlament għal ratifika għax mhemmx firma.

DR PETER GRECH: Però biex inkun ċar qatt ma ntlabt parir fuq dan il-punt.

Imma inti qed tgħid li r-ratifika hija marbuta ma' firma u, tajjeb jew ħażin, jien ma ffirmajtx u allura mhemmx bżonn ratifika.

Jista' jkun li għamilt ħażin ma ffirmajtx, imma r-ratifika hija marbuta direttament mal-firma.

Fuq is-Security of Documents, apparti l-argument li inti ġibt li dan mhuwiex between states, jekk wieħed iħares lejn dan il-ftehim iffirmat minn Martin Scicluna, għan-nom tal-Gvern Malti, u minn Javier Solana, għan-nom tan-NATO, f'April 1996, meta tara l-kontenut issib li dan jitkellem dwar informazzjoni.

Meta tara s-sustanza, mhux il-preambolu, to protect and safeguard information, jiġifieri security tad-dokumenti mhux is-sigurtà fis-sens kif nifhmuha aħna, jiġifieri li d-dokumenti li se jkollna aċċess għalihom min-NATO ma nħalluhomx jiġru kullimkien u ma nagħtuhomx lil kullimkien, u li jittrenjaw in-nies tagħna.

DR PETER GRECH: Jiena fhimtha li hi security fis-sens bħal meta ngħidu bniedem ikollu security clearance, jiġifieri li hemm ċerti prekawzjonijiet li dak li jkun jista' jafda jekk qed jibgħatlek ċerta informazzjoni.

TONIO BORG: Jiġifieri apparti r-raġuni tiegħek li a priori dan ma jaqax taħt ir-Ratification of Treaties Act għax mhuwiex between states, allura jien staqsejt jekk tistax tgħid li dan jaqa' taħt is-security ta' Malta?

Jien issa qed nipproponi t-tieni raġuni jiġifieri li din hija security tad-dokumenti u mhux is-security ta' Malta.

Jien qed nistaqsi jekk jaqblux miegħi jew le.

GEORGE VELLA: Imma d-dokumenti mhux fuq is-sigurtà jitkellmu?

TONIO BORG: Imma mhux fuq is-sigurtà ta' Malta fis-sens ta' trattat dwar is-sigurtà ta' Malta imma dwar id-dokumenti.

GEORGE VELLA: Ħallina minnek!

Issa allura se tgħid li pajjiżna m'għandux sensitive u privileged information, ma jiswa xejn!

THE CHAIRMAN: Onor. Vella, qed tagħmel argument politiku fuq ħaġa li llum inti taqbel magħha.

GEORGE VELLA: Aħna qegħdin ninterpretaw dak li hawn hawnhekk.

THE CHAIRMAN: Inti kontra tiegħu dan?

Trid tgħidli jekk intix kontra jew favur tiegħu!

TONIO BORG: Mr Chairman, mill-memorja ngħid li meta kont Ministru tal-Intern konna niffirmaw ftehim dwar il-ġlieda kontra d-droga, dejjem kien ikun hemm a classified information clause, jiġifieri jekk il-pulizija taċ-Ċina, mod tal-kelma, tagħti informazzjoni klassifikata lil Malta, jiena ma mmurx nagħtiha lil-Libjani u dik tidħol f'kull ftehim dwar l-intern imma b'daqshekk ma tagħmlux a security agreement.

Dan hu l-punt li qed nagħmel jien.

Issa jekk jaqbilx miegħi l-AG jew …

Jekk dan l-agreement jaffettwax is-security of Malta minħabba li qed jittratta fuq informazzjoni, nassumi ta' tip militari .....

GEORGE VELLA: Id-dokument fuqhiex jitkellem?

TONIO BORG: Ħalli l-Avukat Ġenerali jkompli jitkellem.

Kull agreement li jidħol f'affarijiet ta' military jew ta' pulizija jew ta' dwana se ngħidu li dak jaffettwa s-security.......

TONIO BORG: Ikollok military alliance, per eżempju.

Imma ma jfissirx li hawn trattat dwar is-sigurtà ta' Malta għax qed jgħid li jiddependi mid-degree.

THE CHAIRMAN: Nistgħu naqblu li almenu qed nitkellmu fuq id-dokumenti?

Dan apparti li suppost f'Malta llum kulħadd jaqbel li dan il-ftehim jibqa' in vigore.

Almenu s'issa hekk qed nifhem!

TONIO BORG: Hemm tlett raġunijiet għaliex mhemmx bżonn ratifika ta' dan it-trattat - t-tieni darba għallinqas – l-ewwel għax kif qed jgħid l-AG dan mhuwiex trattat fid-definizzjoni - għalkemm tista' tagħmel argument li xorta waħda messkom ġejtu l-Parlament – it-tieni għax fl-opinjoni tiegħi mhuwiex dwar security ta' Malta imma security tad-dokumenti u t-tielet għax fl-2008 m'erġajniex iffirmajnih u allura mhemmx ratifika x'tagħmel.

THE CHAIRMAN: Jien qed nagħmel konklużjoni li jekk kien trattat u kellha ssir proċedura ta' trattat se mai dik il-proċedura kienet segwita fl-1995, meta ħriġna ma mxejniex mal-proċedura u allura se mai baqa' viġenti l-ewwel trattat.

Qed ngħid dan jekk se nimxu bil-mod legalistiku.

GEORGE VELLA: Mr Chairman, dan għandu x'jaqsam ma' hawnhekk jew inkella diskors tal-Parlament?

THE CHAIRMAN: Dik opinjoni tiegħi pero' bbażata fuq id-dokument minn dak li għadu kif ġie ppreżentat bil-miktub quddiemi.

L-Onor.

Brincat li kien ibbukkja l-post tiegħu imma se jċedi lill-Onor.

Jiena kont qed nifhem li llum ma kellhiex tkun seduta twila, imma dik f'idejkom.

L-Onor.

LUCIANO BUSUTTIL: Jiena m'inix se ndum ħafna.

Mhux se nidħol fil-kwestjoni tal-1995 għax fuqu tajt argument legali li fhimtu.

Pero' meta fl-2008 erġajna dħalna fil-PfP, l-Avukat Ġenerali ntalab parir fuq jekk għandhiex issir ratification skont ir-Ratification of Treaties Act, jiġifieri jekk għandux jiġi l-Parlament jew le?

LUCIANO BUSUTTIL: Jiġifieri qatt ma ntalab parir bħalma ntalab għal dawn il-proċeduri ...

DR. PETER GRECH: Ma nafx jekk intalab jew ma ntalabx għax, kif qed ngħid, naħseb li l-maġġoranza tal-pariri jingħataw f'meetings u affarijiet hekk.

Imma meta għamilt speċi ta' eżerċizzju storiku biex nara fil-files, ma sibtx.

LUCIANO BUSUTTIL: Fuq din il-kwestjoni tas-security of documents tal-1996 u fuq il-parir li tajt inti datat it-22 ta' Mejju, 2012 fuq il-kwestjoni tal-kelma "treaty", dan huwa ovvjament agreement u allura huwa ftehim li jorbot both parties, jiġifieri lil pajjiżna u n-North Atlantic Treaty Organization (NATO).

Naqblu li n-North Atlantic Treaty Organization hija organizzazzjoni ta' stati indipendenti sovrani?

DR. PETER GRECH: Imma hija wkoll organizzazzjoni internazzjonali.

LUCIANO BUSUTTIL: Pero' din magħmula mill-pajjiżi sovrani.

DR. PETER GRECH: Iva, imma ma rridux nikkonfondu l-kwestjoni jekk dak huwiex treaty among states.

Jiġifieri biżżejjed wieħed jara kumitati fuq il-Vienna Convention.

LUCIANO BUSUTTIL: Le, le, bħala organization qed nitkellem, jiġfieri organization magħmula minn stati indipendenti.

DR. PETER GRECH: Organizzazzjonijiet normalment jistgħu jkunu magħmulin minn stati u jistgħu jkunu wkoll NGOs.

F'dan il-każ in-NATO hija bbażata fuq trattat bejn diversi stati.

LUCIANO BUSUTTIL: U dawn id-diversi stati allura jawtorizzaw lin-NATO, lill-organizzazzjoni per se, biex għan-nom tagħhom tidħol fi trattati, f'agreements.

Allura biex dan ġie ffirmat sinjal illi Javier Solana, Segretarju Ġenerali tan-NATO, kellu xi awtorizzazzjoni mill-istati membri biex jista' jidħol f'agreement għan-nom ta' dawn l-istati membri.

THE CHAIRMAN: Onor. Busuttil, bir-rispett kollu, kif tista' tagħmel mistoqsija lill-Avukat Ġenerali ta' Malta dwar x'parir kellu s-Segretarju Ġenerali tan-NATO?

Bir-rispett kollu, ma nistgħux nagħmlu mistoqsijiet bħal dawn lil xhud li hu tagħkom stess.

LUCIANO BUSUTTIL: Onor. Zammit Dimech, ippermettili ftit għax jekk se toqgħod tgħajjat tal-media se jgħidulek your'e loosing your temper.

Naħseb issa I'm loosing my temper, għax il-mistoqsija jien qed nagħmilha fuq il-parir tiegħu stess.

THE CHAIRMAN: Jiġifieri inti qed tistaqsi lill-Avukat Ġenerali jekk tax parir lil Javier Solana?

Jew inti ma tifhimx bil-Malti jew inkella qed tipprova ....

LUCIANO BUSUTTIL: Id-domanda tiegħi hija ċara u tonda li ladarba Javier Solana kien qiegħed jaġixxi bħala s-Secretary General tan-NATO mela allura kellu awtorizzazzjoni mill-istati membri biex dan jiffirma.

THE CHAIRMAN: Le, hija domanda skorretta għaliex Avukat Ġenerali ta' Malta ma jistax ....

LUCIANO BUSUTTIL: Naħseb hija d-domanda kruċjali u inti taf għalxiex se nasal.

THE CHAIRMAN: Onor. Busuttil, Avukat Ġenerali ta' Malta ma jistax jgħid x'ġara bħala fatt bejn Solana u n-NATO.

LUCIANO BUSUTTIL: Kif stajt tagħti dan il-parir meta ma tistax tikkonstata l-fatt jekk Javier Solana kienx id-delegat tal-stati membri u allura, ergo, qed nagħmlu agreement bejn pajjiż u r-rappreżentant tal-stati membri l-oħra?

DR PETER GRECH: Din l-interpretazzjoni ġġib kwalunkwe agreement ma' organizzazzjoni internazzjonali bħala agreement between states imma dik mhijiex interpretazzjoni korretta tal-Vienna Convention.

LUCIANO BUSUTTIL: Pero' din l-organization għandha d-delega - il-prokura biex kulħadd jifhimni - ta' stati membri biex tista' tiffirma trattati, agreements and whatever għan-nom ta' dawk l-istati membri.

Il-personalità ta' organizzazzjoni militari hija differenti.

Pereżempju, l-Unjoni Ewropea, within certain limits, tista' tintrabat hi.

LUCIANO BUSUTTIL: Jiġifieri qed ngħid li dan l-agreement ma kienx qed jorbot l-istati membri tan-NATO?

Meta tara l-agreement, l-ewwel nett trid tgħid: min huma l-partijiet f'dan l-agreement?

Il-partijiet huma l-Gvern Malti u n-NATO, allura mhuwiex agreement within states.

DR PETER GRECH: In-NATO hija organizzazzjoni li għandha pesonalità ...

THE CHAIRMAN: Onor. Busuttil, il-mozzjoni tal-Oppożizzjoni hija fuq Solana jew fuq l-Ambaxxatur Cachia Caruana?

Qed nitkellem fuq Solana għax hu kien Segretarju Ġenerali tan-NATO.

Dan, wara kollox, kien xhud tagħkom ukoll.

THE CHAIRMAN: Inti qed tistaqsi jekk Solana kellux delega, mela l-Oppożizzjoni għamlet mozzjoni fuq Solana?

LUCIANO BUSUTTIL: Tipprovax twaqqa' għaċ-ċajt il-proċedura ...

THE CHAIRMAN: Le, għax hija diġà taċ-ċajt u allura mhemmx għalfejn inwaqqgħha għaċ-ċajt jien.

LUCIANO BUSUTTIL: Qed nistaqsi din il-mistoqsija għax ladarba ħareġ dan il-parir li qed jeskludi kategorikament li dan ma jaqax taħt il-kelma trattat, allura stabbilixxa li Javier Solana, bħala Segretarju Ġenerali tan-NATO, ma kienx qed jaġixxi għan-nom tal-istati membri u allura l-istati membri mhumiex marbuta ma' dan l-agreement.

DR PETER GRECH: Hemm differenza f'organizzazzjoni internazzjonali taġixxi għan-nom ta' stati membri u allura qed torbot l-istati membri u organizzazzjoni internazzjonali li qed tintrabat f'isimha.

In-NATO jien minix familjari magħha imma, pereżempju, meta l-Unjoni Ewropea tiffirma on behalf of Member States, u dan tgħidu, ma tiffirmax in its own right għax fil-fat qed jintrabtu l-membri u normalment anke l-Member States jiffirmawhom dawk it-trattati.

GEORGE VELLA: Mela l-Unjoni Ewropea se tiffirma għaliha u mhux f'isem il-member states?

Kif jista' jkun?

LUCIANO BUSUTTIL: Jew, pereżempju, il-Ġnus Magħquda.

THE CHAIRMAN: Hija kwestjoni ta' personalità ġuridika.

Din tiġri anke f'kumpaniji aħseb u ara fil-European Union.

DR PETER GRECH: Fejn għandha kompetenza tiffirma ...

GEORGE VELLA: Il-kompetenza tiġi għax tawhielha l-istati membri.

DR PETER GRECH: Pereżempju, fi ftehim ma' kumpanija huwa veru li l-kumpanija hija kostitwita mix-shareholders, imma mhux qed torbot ix-shareholders għax hemm personalità ġuridika fin-nofs.

LUCIANO BUSUTTIL: Forsi se niżballja f'dan li se nistaqsik.

Inti qed tgħid li l-gvern, qualsiasi gvern, jista' jdaħħal lil Malta fin-NATO u r-Ratification of Treaties Act ma tapplikax?

Jekk il-ftehim li permezz tiegħu tidħol fin-NATO trid tiffirmah mal-membri tan-NATO allura għandek bżonn.

LUCIANO BUSUTTIL: Qed tagħmel paragun ma' kumpanija u x-shareholders imma hawnhekk in-NATO għandha personalità ġuridika separata mill-member states tagħha jew qed tirrappreżentahom u allura qed tkun il-prokuratur tagħhom?

THE CHAIRMAN: Onor. Busuttil, l-Avukat Ġenerali ta' Malta għandu jwieġeb fuq il-liġijiet ta' Malta u fuq, se mai, x'pariri jkunu ngħataw lill-Gvern ta' Malta.

Mhuwiex l-Avukat Ġenerali tan-NATO!

LUCIANO BUSUTTIL: Bir-rispett kollu, il-parir tal-Avukat Ġenerali jikkonċerna jekk in-NATO hijiex organizazzjoni jew stat jew taqax taħt id-definizzjoni ta' trattat … Jien allura bilfors irrid nistaqsih din.

DR PETER GRECH: Min iffirma, iffirma għan-nom tan-NATO u ma qalx li qed jiffirma għan-nom tal-istati membri, jiġifieri t-trattat huwa ffirmat għan-nom ta' dik l-organizazzjoni.

Dan huwa Security Agreement between Malta and the North Atlantic Treaty Organisation, jiġifieri dik l-organisation hija awtorizzata fil-qasam kostituzzjonali tagħha li tiffirma hi dak it-trattat.

LUCIANO BUSUTTIL: Hekk hu, ovvjament jiena għamilt daqsxejn ta' Google search u sibt hekk:-

DR PETER GRECH: Iva imma jekk akkwistaw din it-treaty-making capacity, imbagħad jeżerċitawha...

LUCIANO BUSUTTIL: Imma qabel ma fit-22 ta' Mejju tajt dan il-parir, inti dan stabbilejtu b'xi mod?

Is-set-up kostituzzjonali tan-NATO?

Il-parir huwa jekk dan il-ftehim bejn il-Gvern u n-NATO huwiex treaty among states?

Mhuwiex, għax għandek a state and an international organisation.

LUCIANO BUSUTTIL: Imma jekk l-organizzazzjonijiet li għandhom treaty-making capacity li hu mogħti mill-member states allura dawn jaġixxu għan-nom tal-member states u allura biex tasal għal dan il-parir kellek tistabbilixxi jekk hemmx personalità ġuridika differenti.

DR PETER GRECH: Naħseb li kieku kienet is-sitwazzjoni hekk, il-partijiet kienu jiġu mniżżlin mod ieħor, jiġifieri ma kienetx tissemma n-NATO biss kieku dan qed jorbot stati individwali.

Dik hija l-opinjoni tiegħi u forsi wieħed jista' jaqbel jew jista' ma jaqbilx.

Naħseb li normalment fi trattat il-partijiet jiddikjaraw f'liema kapaċità qegħdin jidhru.

LUCIANO BUSUTTIL: Meta qed tgħid li hija n-NATO ma qgħadtx tidħol fil-kwistjoni.

DR PETER GRECH: Le, ma dħaltx fis-setup kostituzzjonali tan-NATO.

LUCIANO BUSUTTIL: Jekk hux delegat tal-pajjiżi membri kollha u allura jekk dan is-security of documents agreement jorbotx lil Malta bħalma jorbot pereżempju lill-Ingilterra, li hija membru tan-NATO?

Jekk dan l-Agreement jorbotx għaż-żewġ pajjiżi?

Issa jekk ġiex mill-Ingilterra jew mit-Turkija, jekk ġie min-NATO huwa kopert b'dan.

LUCIANO BUSUTTIL: Jiġifieri skont dan l-agreement id-dokumenti tagħna huma miftuħin beraħ għan-NATO imma aħna nistgħu naraw biss tan-NATO u mhux tal-pajjiżi membri tan-NATO.

THE CHAIRMAN: Onor. Busuttil id-domanda għamiltha.

Hawnhekk hawn parir bil-miktub u ċar.

DR PETER GRECH: Kull ma trid tagħmel terġa' taqrah u ssegwih.

THE CHAIRMAN: Naturalment tista' ma taqbilx miegħu.

LUCIANO BUSUTTIL: Jiena miegħek ma naqbilx dejjem.

THE CHAIRMAN: Imma ma tistax tiġġieled max-xhud tiegħek.

LUCIANO BUSUTTIL: Jien, qed niġġieled?

Lanqas xejn!

THE CHAIRMAN: Targumenta, ħalli nużalek kelma aktar pulita.

LUCIANO BUSUTTIL: Qed nipprova nagħmel mistoqsijiet anke biex forsi to enlighten my legal knowledge għax l-Avukat Ġenerali lili jgħallimni.

THE CHAIRMAN: Jgħallem lilna ukoll!

LUCIANO BUSUTTIL: Jiena m'għandiex aktar mistoqsijiet.

THE CHAIRMAN: Onor. Busuttil, nirringrazzjak.

L-Onor.

LEO BRINCAT: Jiena ovvjament ħa nitkellem bħala layman għaliex hawnhekk hawn ħafna legal experts li jagħllmuni.

THE CHAIRMAN: Nagħti parir lix-xhud biex ma jiżgwidax ruħu b'dan!

LEO BRINCAT: Ħa nagħmel domanda fil-qosor għax inkella… (interruzzjonijiet)

THE CHAIRMAN: L-Onor.

Brincat żgur jaf ħafna fuq il-media.

L-Onor.

BRINCAT: Se nistaqsi mhux biex nitfa xi dell la fuq il-mod abbli ta' kif qed tmexxi l-uffiċċju tiegħek u lanqas fuq in-nies abbli li ġew qablek.

Jekk tintalab tagħti opinjoni jew parir legali, pereżempju minn xi membru tal-Kabinett jew senior official tal-Gvern, fuq xi ħaġa li hemm grey area dwarha inti, bħala prassi, jekk tagħti opinjoni li taf tkun verbali, kif aċċennajt li jista' jkun hemm każi, ma tħossx il-ħtieġa – issa din qed nistaqsiha mhux bi kritika imma purament għall-informazzjoni - li tagħmel xi side note biex in case għada inti tirtira jew xi ħadd li jieħu over, ikun hemm sens ta' kontinwita u ma tkunx stop and go procedure?

DR PETER GRECH: L-ewwel nett naħseb li dawn in-noti jkun ħadhom ukoll dak li jkun tkellem miegħi.

Però jekk ikun parir li qed jistabbilixxi linja, pereżempju, din il-kwestjoni jekk trattat tal-Council of Europe...

LEO BRINCAT: Eżattament, xi ħaġa li m'għandha x'jaqsam xejn ma li qed niddiskutu llum.

DR PETER GRECH: Naħseb li għandu jinfetaħ file u dik il-konklużjoni tiġi minuted.

Forsi l-hassle tal-ħajja mhux dejjem iħallik taħdem b'dan il-mod ideali.

Però naqbel miegħek li idealment deċiżjonijiet jiġu reġistrati.

Mingħalija antikament, meta sintendi x-xogħol kien inqas u mod ieħor, anke kien jinżamm xi forma ta' reġistru però jien qatt ma rajt reġistru tal-pariri li jingħataw.

Kieku jkun ideali.

LEO BRINCAT: Nifhem il-loġika tiegħu.

DR PETER GRECH: Naqbel li hija ħaġa tajba li ssir però l-ħajja mhux dejjem taħdem hekk.

LEO BRINCAT: Mhux se nidħol fil-mertu ta' dan il-każ imam, kif spjegajt inti, min-naħa ma tiftakarx li kien hemm konsultazzjonijiet fuq din l-issue – ikkoreġini jekk qed nikkwotak ħażin għax dik hi l-aħħar ħaġa li nixtieq nagħmel – imma min-naħa l-oħra m'eskludejtx li seta' kien hemm xi abbokkamenti li ma kienux dokumentati.

DR PETER GRECH: Jiena l-ewwel ħaġa li għamilt fittixt x'files hemm fuq dan il-Partnership for Peace.

Fil-files sibt dan il-parir bil-miktub mill-Avukat Ġenerali fl-1999 li m'għandux x'jaqsam mar-Ratification of Treaties Act.

DR PETER GRECH: Safejn naf jien il-kwistjoni ċentrali tal-Partnership for Peace kienet in-newtralità u mhux ir-Ratification of Treaties Act.

THE CHAIRMAN: Safejn naf jien il-parir kien li ..… (Interruzzjonijiet) u allura ma tmurx kontra l-provvedimenti tan-newtralità (Interruzzjonijiet)

LEO BRINCAT: Imma indipendentement mill-provvedimenti tan-newtralità, r-Ratification of Treaties ...

DR PETER GRECH: Jiena spjegajt l-iskarsezza ta' dokument però jista' jkun ukoll li s-sistema tal-filing ma tkunx perfetta.

Jien mhux ħa nidħol f'dak l-aspett amministrattiv.

DR PETER GRECH: Jiġifieri hemm hundred and one reasons għaliex tista' ma ssibx file.

Jiena għedt jista' jkun li din l-iskarsezza tad-dokumenti tirrifletti l-fatt li forsi ċerti pariri jkunu ngħataw verbalment imma mhux qed ngħid li ġara hekk jew li ma ġarax hekk.

LEO BRINCAT: Ejja ninsew għal mument l-issue tal-PfP li, ħa nagħmluha ċara, illum ħadd ma jaħseb li ħa nerġgħu niftħu xi can of worms jew li għad ikollna second thoughts mill-ġdid fuq il-PfP innifisha.

Kif spjega tant tajjeb l-Onor.

Vella f'laqgħat preċedenti, anke fil-pubbliku, l-issue tal-PfP mhijiex parti mir-riżoluzzjoni u n-NATO lanqas tissemma fir-reżoluzzjoni.

L-osservazzjoni tiegħi hija din: jekk ikun hemm issue li b'xi mod dirett jew indirett hija relatata mas-sigurtà ta' pajjiżna u given li r-Ratification of Treaties Act għandha klawsola 3(i) (b) li titkellem dwar "security of Malta", anke kieku kien hemm bipartisan support mill-bidu nett - jiġifieri mhux qed nitkellem kienx hemm element ta' kontroversja - fil-kapaċità tiegħek ma taħsibx li dan l-arranġament b'xi mod jew ieħor kien marbut mas-sigurtà ta' Malta, kemm meta dħalna, kemm meta ħriġna u kemm meta ġiet riattivata.

Mhux qed ngħid li dan kien fin-negattiv għax jista' jkun fil-pożittiv.

DR PETER GRECH: Kieku inqabżet l-ewwel hurdle, jiġifieri jekk dan hux trattat, imbagħad din kienet tkun kwistjoni daqsxejn iżjed miftuħa dwar jekk agreement fuq dokumenti, biex ngħid hekk, sensittivi huwiex agreement li għandu x'jaqsam mas-sigurtà ta' Malta.

Jiena naħseb li jekk tagħti interpretazzjoni stretta ta' agreement li għandu x'jaqsam mas-sigurtà ta' Malta probabilment dan l-agreement ma taqbdux.

Jekk tagħti interpretazzjoni daqsxejn iżjed wiesa' allura jinqabad.

Però l-ewwel hurdle ma nqabżitx, jiġifieri mhux jekk hux trattat, għax huwa trattat, imam jekk hux trattat fid-definizzjoni ta' dik il-liġi.

Jekk dan ma jaqax taħt din il-liġi nieqaf hemm u ma noqgħodx nagħti pariri ipotetiċi.

Min jitlobni parir jien ngħidlu, 'iva' jew 'le'.

LEO BRINCAT: Ħa nipprova nagħlaq ħalli ma nieħux ħin minn tal-kollegi tiegħi.

Fit-3 ta' Marzu 2010, jiġifieri, jekk fhimtek sew, kont għadek ma ħadtx il-kariga tiegħek għax dik ħadtha f'September, hux hekk?

LEO BRINCAT: Imma nimmaġina li kont involut sew għax niftakrek tattendi ħafna laqgħat bil-kapaċità tiegħek ta'… (Interruzzjoniet) Jiena niftakar għax kont ħadt sehem fid-dibattitu flimkien mal-kollega tiegħi, ix-shadow foreign Minister l-Onor.

Jiena, bħala layman, perpless ħafna dwar il-fatt li l-issue ta' sigurtà, li hija tant sensittiva u li anke kellha element ta' intelligence sharing, li minħabba li ma konniex qegħdin fil-Partnership for Peace konna qegħdin niġu precluded … Għalina kien importanti, imma mill-aspett tal-Gvern u forsi anke mill-aspett ta' Uffiċċju tal-AĠ ma kienx meqjus bħala importanti.

DR PETER GRECH: Il-fatt li trattat jaqa' taħt il-poteri tal-Gvern mhux taħt ir-Ratification of Treaties Act ma jfissirx li mhux importanti.

Bħalma spjega l-Onor.

Borg, aħna għandna dualist system allura trattat imur quddiem l-Parlament jekk liġi …

THE CHAIRMAN: Ikun xieraq li tispjegaha b'mod lajk ukoll għax dan huwa konċett legali ....

DR PETER GRECH: Mhux it-trattati ż-żgħar ma jaqgħux taħt ir-Ratification of Treaties Act, għax dawn jistgħu jkunu trattati mportanti u sensittivi minn diversi lati, peress li r-regola fis-sistema tagħna hi li t-trattati jaqgħu fil-poteri tal-Gvern u hija l-eċċezzjoni li jmorru quddiem il-Parlament u dawk imorru quddiem il-Parlament skont jekk hemmx liġi li tordna li għandu jsir hekk.

Issa jekk din l-liġi …

LEO BRINCAT: Ħalli ngħidlek fejn nixtieq nasal, Dr Grech.

Fit-3 ta' Marzu 2010 konna ddiskutejna xi ħaġa li kien ressaq l-kollega tiegħi l-Viċi Prim Ministru u Ministru tal-Affarijiet Barranin fejn kien hemm emenda għall-konvenzjoni dwar l-assessjar tal-impatt ambjentali f' kuntest transkonfinali, il-konvenzjoni ESPOO (EIA).

Mingħajr ma nċekken l-importanza tagħha għax wara kollox għandha ċerta relevanza minħabba t-transboundary contest tagħha biss fil-prattika din lilna kienet tant tolqotna ftit li l-Onor.

Ministru tal-Affarijiet Barranin kien qal, skont it-test tad-debate, xi ħaġa fis-sens li din il-konvenzjoni se jibbenefikaw l-aktar minnha dawk l-pajjiżi li għandhom a land frontier - li aħna m'għandniex – bħal, pereżempju, l-Isvizzera, l-Italja u l-Awstrija, biss aħna nistgħu nispiċċaw on the receiving end ta' xi ħaħa qrib tagħna, bħal xi power station fi Sqallija.

Issa meta tipparaguna din it-tip ta' emenda, li jien ma rridx nċekken l-importanza tagħha, ma' dak li qed niddiskutu llum naħseb li it assumes a second role, given li f'dan il-każ r-Ratification of Treaties Act fi Clause 3 (2) tgħidlek: in any other case, by Resolution of the House of Representatives.

Jiġifieri f'każi bħal dawn intom ma tiġux ikkonsultati jew id-deċiżjoni tittieħed fuq livell purament politiku.

TONIO BORG: Il-każijiet l-ewwel iridu jaqgħu taħt Art.

Jekk imbagħad se jemendaw minn liġi allura trid tagħmel Act of Parliament u jekk jaqgħu taħt Art.

3 però ma jemendawx minn att tal-Parlament allura trid tagħmel riżoluzzjoni.

Jiġifieri l-ewwel trid taqa' taħt Art.

3 (1), imbagħad jekk temenda b'liġi trid tagħmel Act of Parliament u jekk ma temendax b'liġi trid tagħmel riżoluzzjoni.

LEO BRINCAT: L-aħħar kumment.

Meta l-Viċi Prim Ministru ressaq il-mozzjoni tiegħu, apparti li qal li kkonsidrajna li aħna naċċedu għall-konvenzjoni li semmejt iktar kmieni kien semma li huwa kkonsidra anke l-Artiklu 3 (2) tal-Att dwar il-Poteri li jsiru Regolamenti fl-Interess Nazzjonali.

Nerġa' ngħid, jekk il-Kamra dakinhar ħasset il-ħtieġa li tawtorizza lill-Gvern biex jaċċedi għal din il-konvenzjoni abbażi ta' ratifika li ttieħdet in full plenary, li hija xi ħaġa li hawnhekk m'għamilnihiex u allura ċċaħħadna minn ċertu information jew intelligence gathering, u allura hawnhekk qed ngħidu li minkejja s-sensittività tal-informazzjoni involuta u minkejja li r-Ratification of Treaties Act titkellem ċar f'Art.

Dak kollu u nieqaf hawnhekk għax naħseb li s-suġġett huwa talked out.

DR PETER GRECH: Ir-Ratification of Treaties Act ma tidħolx fl-importanza politika tat-trattati ħlief dawk li jsemmi hawnhekk.

Suppost jekk illum se tidħol membru f'organizzazzjoni internazzjonali allura dak jaqa' taħt Art.

3 (1) tar-Ratification of Treaties Act u dan allavolja dik l-organizzazzjoni internazzjonali tista' ma tkunx daqshekk importanti .… (Interruzzjonijiet)

THE CHAIRMAN: Il-firmatarji hemmhekk ikunu l-istati.

DR PETER GRECH: Mela dik il-hurdle qbiżtha għax se jiffirma l-istat.

Is-second hurdle hija dwar x'inhi l-materja ta' dan it-trattat għax jekk dik tinvolvi r-relazzjoni ta' Malta ma' organizzazzjoni internazzjonali, fis-sens ta' membership, observer status eċċ, allura dik trid tgħaddi permezz tar-Ratification of Treaties Act.

GEORGE VELLA: Jiġifier, fil-PfP mhux l-istates iridu jaċċettawk?

Hemmhekk qed jaġixxu taħt in-NATO bħala organizzazzjoni.

DR PETER GRECH: Fir-rapport tiegħi jien għedt li l-Att dwar ir-Ratifika tat-Trattati (Kap. 304) jista' japplika però jippresta ruħu wkoll għall-interpretazzjoni li jista' ma japplikax u donnu li matul iż-żmenijiet qatt ma tqis li applika.

Dik hija l-pożizzjoni li jien ipprovajt inpoġġi quddiem dan il-Kumitat.

THE CHAIRMAN: Nirringrazzja lill-Onor.

Vella u lill-Onor.

Busuttil li għandhom impenji oħra u ngħaddi biex nistaqsi lill-Onor.

Bonnici sabiex jagħmel il-mistoqsijiet tiegħu.

Dr Grech qed jgħid li l-ewwel ħaġa li wieħed għandu jinvestiga hija jekk dak d-dokument li għandek quddiemek huwiex trattat.

Dr Grech qalilna li trattat bilfors irid ikun ftehim internazzjonali bejn l-istati.

Issa l-liġi tgħidilna li jekk dan it-trattat, li allura jrid ikun bilfors iffirmat bejn stati, min-natura tiegħu jkun jolqot l-istatus ta' Malta allura dak trid iġġibu fil-Parlament jew inkella jekk dak jolqot is-sigurtà ta' Malta allura dak trid iġġibu b'att parlamentari.

Ejja ngħidu li l-PfP ma tolqotx dawk it-tnejn u, biex niffaċilitaw l-eżerċizzju, għal mument inwarrbu s-security of Malta, però mbagħad fejn ikun hemm ir-relationship of Malta with any multi-national organisation, agency, association or similar body irridu nagħmlu riżoluzzjoni u allura d-domanda tiegħi se nibdiha minn wara: Allura kif jista' jkun hemm trattat li jolqot ir-relazzjoni ta' Malta ma' any multi-national organisation, agency, association or similar body li l-firmatarja tagħha ma jkunux multi-national organisation, agency, association or similar body?

DR PETER GRECH: Jeżistu trattati hekk, pereżempju, meta wieħed jissieħeb fl-Unjoni Ewropea t-trattat jiffirmah mal-member states u mhux mal-Unjoni Ewropea nnifisha.

Jista' jkollok an agreement among states li jaffettwa r-relazzjonijiet ta' Malta ma' organizzazzjoni internazzjonali.

OWEN BONNICI: Jiġifieri inti qed tgħid li l-uniku trattat li jrid jiġi ratifikat mill-Parlament permezz ta' riżoluzzjoni huwa dak it-trattat ma' aġenżija fejn l-istati membri individwalment jiffirmaw għan-nom tal-aġenzija.

Hux hekk qed ngħidu?

Jiġifieri mhux Javier Solana jiffirma għan-nom ta' kulħadd imma kulħadd jiffirma għan-nom ta' Javier Solana.

DR PETER GRECH: Jekk Javier Solana jiffirma għan-nom kulħadd u qed jiddikjara li qed jiffirma għan-nom ta' kulħadd dak jiġi agreement of states imma …

THE CHAIRMAN: Jiġifieri l-kumpanija tkun fuq il-kuntratt u mhux ix-shareholders.

OWEN BONNICI: Wieħed irid jara jekk fil-fatt kienx hemm firma tal-istati individwali li jiffurmaw dik l-organizzazzjoni, aġenzija jew association.

Inti diġà kkonnċedejt li dan jista' jaqa' taħt din ....

DR PETER GRECH: Jista' jippresta ruħu skont kemm tkun strett fl-interpretazzjoni.

OWEN BONNICI: Fil-fatt inħoss li l-framework document jaqa'.

Se ngħaddi kumment u ma nafx jekk l-Onor.

Francis Zammit Dimech hux se jgħajjat miegħi!

Il-framework document ffirmah, Alla jaħfirlu, il-Professur Guido de Marco u miegħu hemm lista tal-persuni kollha li ffirmaw dak il-framework document bid-data, l-isem u kunjom tal-persuna u għan-nom ta' liema stat iffirma.

Allura ma tħossx li dik taqa' taħt din?

DR PETER GRECH: Il-kwestjoni tal-framework document hija differenti ...

THE CHAIRMAN: Naraw x'inhuma dawk il-firem fuq il-framework document u se mai … (Interruzzjonijiet)

DR PETER GRECH: Hemm firem illustri.

TONIO BORG: Tajjeb jew ħażin, in-NATO aċċettat li aħna niffirmaw il-framework document.

Ir-Ratification of Treaties Act tagħmel sens biss jekk jiena ffirmajt imma jekk jien ma ffirmajtx allura tista' tikkritikani politikament għax ma ffirmajtx imma ma tistax tikkritikani legalment għax ma ġejtx il-Parlament għar-ratifika.

OWEN BONNICI: L-argument tiegħi huwa li l-entità li dħalt li fiha fl-1996 ma baqgħetx l-istess waħda meta mbagħad jien dħalt wara l-2008.

Tant hu hekk li twieled l-Euro Atlantic Partnership Council (EAPC) u sirna nafu li Malta mhix membru fih wara li l-bieraħ qal dan li l-Prim Ministru.

Issa rridu naraw ukoll kif dħalna membr, iġifieri, dħalna membri billi ffirmajna individwalment ....

TONIO BORG: Il-Partnership for Peace hija ...…

OWEN BONNICI: Jiġifieri li tidħol membru fl-EAPC li twieldet eventually hekk kif dħalna membri ....

THE CHAIRMAN: Dawn huma argumenti għal nhar it-Tnejn meta se jkollna erba' sigħat dibattitu.

OWEN BONNICI: L-aħħar domanda tiegħi hija din: nagħtu każ li jkun hemm gvern, hu min hu, li jgħid li jrid li jidħol fin-NATO – diġà kien hemm din id-domanda imma ma ġietx imwieġba – u għalissa ejja nħallu barra l-argument tan-newtralità u nidħlu biss f'jekk dak ikunx trattat jew jaqax taħt l-Art.

Inti qed tgħidli li jiddependi mill-metodu ta' kif nidħlu.

Jiġifieri, jekk ikunx hemm firma individwali ta' kull kap ta' stat jew inkella jekk il-kap ta' stat jiffirmax direttament ma' persuna ġuridika bħan-NATO.

Dak li qed tgħid?

DR PETER GRECH: Iva, għaliex jekk l-istrument li permezz tiegħu se tidħol membru huwa agreement between states allura dak jaqa' taħt r-Ratification of Treaties Act u jekk le allura ma jaqax taħt ir-Ratification of Treaties Act imma ikun jaqa' taħt il-funzjoni tal-Gvern.

Issa jien ma nafx x'inhuma r-regoli interni tan-NATO, pereżempju, x'jiġri jekk ikun hemm xi stat li ma jridekx tidħol, kemm se tidħol għax hemm ħafna organizzazzjonijiet internazzjonali li jirrikjedu l-firma ta' kulmin diġà jkun qiegħed fiha.

OWEN BONNICI: Se nagħmel dan il-punt u nieqaf hawnhekk: l-Ordni Sovran tal-Kavallieri ta' Malta kif jinkwadra ruħu mill-lat ta' trattat?

DR PETER GRECH: Ġejt mitlub nagħti parir fuq ħafna affarijiet imma fuq l-ordni sovran .… (Interruzzjonijiet)

THE CHAIRMAN: Id-domanda tkun rilevanti biss jekk l-Ambaxxatur Cachia Caruana huwa membru tal-Ordni Sovrana .… Jidher li nsejna kompletament minn fejn tlaqna.

DR PETER GRECH: Safejn naf jien, dawk m'għandhomx status ta' statehood.

OWEN BONNICI: Dawk mhumiex stati imma huma stati għall-fini tal-liġi internazzjonali.

Meta aħna nitkellmu fuq dawn l-affarijiet dejjem nġibu l-eżempju tal-Ordni Sovran ta' Malta għax huwa eżempju ...

THE CHAIRMAN: Ħalli nkun ġeneruż mal-Onor.

Bonnici, forsi kieku l-Ordni tal-Kavallieri jistgħu jitqiesu bħala l-anteċedenti tal-Unjoni Ewropea jew tal-Partnership for Peace, allura nifhem ir-relevanza.

OWEN BONNICI: Jekk tippermettili nistaqsik din id-domanda: ladarba l-Ordni Sovran mhuwiex stat inti qed tgħidli li f'dak il-każ ma jkunx hemm ħtieġa ta' ratifika fil-Parlament.

OWEN BONNICI: Qed inġib dan l-eżempju biex nifhem il-pożizzjoni tal-Avukat Ġenerali x'inhi.

(Interruzzjonijiet)

DR PETER GRECH: Jekk qed tittrasferixxi art allura dik ħaġa oħra għax imbagħad dik taqa' taħt id-Disposal of Government Land Act (Kap. 268).

THE CHAIRMAN: Nirringrazzja lill-Onor.

DR PETER GRECH: Nirringrazzja lilkom tal-paċenzja u tal-kordjalità.

THE CHAIRMAN: Grazzi.

Ormai inti mhux l-ewwel darba li kont f'laqgħat ta' natura parlamentari u allura mdorri b'dawn il-battuti li jkollna bejnietna.

Jekk qed nifhem tajjeb qegħdin naqblu li nagħlqu hawnhekk bid-dibatittu li jmiss ikun nhar it-Tnejn mill-5 pm sad-9 pm. Apparti hekk, naħseb li kienet ix-xewqa ta' dan il-kumitat li l-inkartament kollu, jiġifieri transcripts ta' xhieda u dokumenti esebiti, jitqiegħed formalment fuq il-Mejda tal-Kamra.

(Interruzzjonijiet) Ma kontx qed nipproponi li nagħmlu 70 kopja imma li nagħmlu kopja waħda stampata fuq il-Mejda tal-Kamra u mbagħad nikkomunikawha elettronikament lis-70 Membru Parlamentari.

Għaliex le?

Aħna favur l-ambjent u allura ma rridux nkunu responsabbli għad-distruzzjoni tas-siġar.

Aħna qegħdin naġġornaw għal għada, il-Ħamis, fl-3.45 p.m. fejn mhux se niddiskutu l-Mozzjoni Nru 301 imma se niltaqgħu mal-Kummissarju Ewropea Maria Damanaki responsabbli mill-Affarijiet Marittimi u s-Sajd.

Fit-3.03 p.m. il-Kumitat aġġorna għall-Ħamis 14 ta' Ġunju 2012 fit-3:45 pm bil-laqgħa mal-Kummissarju Maria Damanaki, responsabbli mill-Affarijiet Marittimi u s-Sajd.

Proceedings, agenda, minutes and transcripts of the parliamentary committees bar


IL-ĦDAX-IL PARLAMENT

KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

L-Erbgħa, 13 ta' Ġunju 2012

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-1:37 p.m.

L-Onor Francis Zammit Dimech, President tal-Kumitat, ippresieda.

PREŻENTI: Il-Viċi Prim Ministru u Ministru tal-Affarijiet Barranin, l-Onor Charlò Bonnici, l-Onor Owen Bonnici, l-Onor Leo Brincat, l-Onor Luciano Busuttil u l-Onor George Vella.

Preżenti wkoll kien hemm l-Onor Joseph Falzon.

L-Iskrivan tal-Kumitat qal it-talba.

Il-Kumitat ta l-permess sabiex fotografi u cameramen ikunu jistgħu jieħu ritratti u filmat tal-ewwel parti tal-laqgħa.

Il-Minuti tal-laqgħa numru 71 li saret fit-12 ta' Ġunju 2012 kienu konfermati.

DISKUSSJONI MARBUTA MA' MOZZJONI NRU.

301 IPPREŻENTATA FL-20 TA' APRIL 2012 MILL-ONOR GEORGE VELLA U MILL-ONOR LUCIANO BUSUTTIL DWAR IR-RAPPREŻENTANT TA' MALTA GĦALL-UNJONI EWROPEA - KONTINWAZZJONI

Il-Kumitat irriżuma d-diskussjoni fuq din il-mozzjoni mit-Tlieta 12 ta' Ġunju 2012.

Dr Peter Grech, Avukat Ġenerali, bil-ġurament qara stqarrija, liema stqarrija tqassmet lill-Membri tal-Kumitat u tqiegħdet ukoll fir-records tal-Kumitat:-

Dokument 1132 Parir legal tal-Avukat Ġenerali fir-rigward tal-parteċipazzjoni fil-programm Partnership for Peace flimkien mal-programmi/dokumenti/ftehim relatati.

Wara, l-Avukat Ġenerali wieġeb għall-mistoqsijiet tal-Membri.

Fit-3.03 pm il-Kumitat aġġorna għal nhar l-Ħamis 14 ta' Ġunju 2012 fit-3:45 pm bil-laqgħa mal-Kummissarju Maria Damanaki, responsabbli mill-Affarijiet Marittimi u s-Sajd.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

AVVIŻ

Laqgħa Nru. 73

Il-Ħamis, 14 ta' Ġunju 2012 fit-3:45 pm

L-Onor.

Francis Zammit Dimech, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar it-Ħamis, 14 ta' Ġunju, 2012 fit-3:45pm fil-Kamra tal-Kumitati fil-Palazz il-Belt b'din l-aġenda:-

Laqgħa mal-Kummissarju Maria Damanaki, responsabbli mill-Affarijiet Marittimi u s-Sajd.

Riforma tal-Politika Komuni għas-Sajd

Affarijiet oħra.


IL-ĦDAX-IL PARLAMENT

LAQGĦA NRU.

Il-Ħamis, 14 ta' Ġunju 2012

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fit-3:47 p.m.

PREŻENTI: L-Onor Leo Brincat.

L-Iskrivan tal-Kumitat qal it-talba.

LAQGĦA MAL-KUMMISSARJU MARIA DAMANAKI, RESPONSABBLI MILL-AFFARIJIET MARITTIMI U S-SAJD.

Il-Kummissarju Maria Damanaki, responsabbli mill-Affarijiet Marittimi u s-Sajd, kienet akkumpanjata mis-Sur Martin Bugelli, Kap tar-Rappreżentanza tal-Kummissjoni Ewropea f'Malta, is-Sur Andreas Papaconstantinou, Membru tal-Cabinet, is-Sur Fabrizio Donatella, Kap ta' Unit fid-DG MARE, u s-Sur Oliver Drewes, Spokesperson.

Wara introduzjoni qasira mill-President tal-Kumitat kien hemm diskussjoni dwar il-Politika Integrata għall-Affarijiet Marittimi u r-Riforma fil-Politika Komuni għas-Sajd, b'aċċenn għaċ-ċirkostanzi partikolari ta' Malta fir-rigward ta' dawn l-oqsma.

Fl-4.27 pm il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 54

Il-Ġimgħa, 15 ta' Ġunju 2012 fin-12.30 pm

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar il-Ġimgħa, 15 ta' Ġunju 2012 fin-12.30 pm fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra

Affarijiet oħra

14 ta' Ġunju 2012 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

Il-Ġimgħa, 15 ta' Ġunju 2012

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fin-12.30p.m.

PREŻENTI

Il-Viċi Prim Ministru u Ministru tal-Affarijiet Barranin, l-Onor David Agius, l-Onor Joseph Falzon u l-Onor Joe Mizzi.

Il-minuti tal-laqgħa nru.

53 li saret fit-8 ta' Mejju 2012 ġew konfermati.

Il-Viċi Prim Ministru u Ministru tal-Affarijiet Barranin informa lill-Kumitat li kien intlaħaq qbil li nhar it-Tnejn 18 ta' Ġunju 2012 kellha tiġi diskussa l-Mozzjoni 301 imressqa mill-Onor George Vella u l-Onor Luciano Busuttil dwar ir-Rappreżentant Permanenti ta' Malta fl-Unjoni Ewropea.

Is-seduta kellha tibda fil-5.00pm u tispiċċa fid-9.00pm bil-ħin jinqasam indaqs bejn il-kelliema tal-Gvern u tal-Oppożizzjoni bil-ftuħ u l-għeluq jittieħed mill-Oppożizzjoni.

Il-ħin tal-mistoqsijiet u dak tal-aġġornament ma kellux jittieħed u li jekk tintalab division fuq din il-Mozzjoni, din kellha tittieħed wara għoxrin minuta minn meta titqiegħed il-mistoqsija fid-9.00pm sakemm ma jkunx hemm qbil mod ieħor.

Fuq is-seduta ta' nhar it-Tlieta 19 ta' Ġunju 2012 il-Kumitat qabel li għandha titkompla d-diskussjoni dwar il-Mozzjoni 260 imressqa mill-Onor Franco Debono dwar riforma fis-settur tal-ġustizzja.

Dwar limitu ta' ħin għad-diskorsi, intlaħaq ukoll qbil li l-Onor Debono seta' jieħu l-ħin kollu li kellu bżonn biex ikompli jippreżenta l-mozzjoni tiegħu u li dan l-arranġament kellu japplika wkoll għal kelliem mill-Oppożizzjoni.

Il-Kumitat ġie informat mill-Viċi Prim Ministru u Ministru tal-Affarijiet Barranin li kien hemm il-possibilità li fl-istess Seduta ta' nhar it-Tlieta 19 ta' Ġunju 2012, issir stqarrija ministerjali dwar il-bailout li qiegħda titlob Spanja, f'liema każ id-diskussjoni dwar il-Mozzjoni 260 tibda hekk kif tintemm id-diskussjoni fuq din l-istqarrija.

Il-Viċi Prim Ministru u Ministru tal-Affarijiet Barranin qal li hemm żewġ liġijiet li huwa urġenti li jgħaddu; l-Abbozz ta' Liġi li jemenda l-Att dwar l-Unjoni Ewropea – Abbozz Nru 101 - u l-Abbozz ta' Liġi dwar il-Parteċipazzjoni u l-Għoti ta' Appoġġ għall-Istabbiltà Finanzjarja skont il-Mekkaniżmu ta' Stabbilità Ewropea – Abbozz Nru 112.

Huwa qal li peress li safejn jaf, l-Oppożizzjoni ma kellhiex oġġezzjoni għall-emendi li l-Gvern kellu jippreżenta għall-Abbozz Nru 101 kien qiegħed jistenna risposta mill-Oppożizzjoni dwar jekk huwiex possibbli li fis-seduta ta' nhar l-Erbgħa, 20 ta' Ġunju 2012 dan l-Abbozz ta' Liġi jiġi mgħoddi mill-istadji tiegħu kollha.

Il-Vici Prim Ministru u Ministru tal-Affarijiet Barranin qal li jekk tali ftehim ma jintlaħaqx, fis-seduta tal-20 ta' Ġunju 2012 kellha titkompla d-diskussjoni fuq il-Mozzjoni 260.

L-Onor Joe Mizzi qal li wara l-laqgħa tal-Grupp Parlamentari Laburista li jmiss kien se jkun f'pożizzjoni li jkun jaf kemm għandu kelliema min-naħa tal-Oppożizzjoni fuq il-Mozzjoni 260 preżentata mill-Onor Franco Debono, u li mbagħad kien beħsiebu jikkonsulta man-naħa tal-Gvern biex jintlaħaq ftehim dwar in-numru meħtieġ ta' seduti biex jekk hemm bżonn din il-mozzjoni tgħaddi qabel ir-recess tas-sajf.

L-Onor Mizzi rrefera għall-mozzjonijiet pendenti mressqa minn Membri tal-Oppożizzjoni jiġifieri l-Mozzjoni 198 imressqa mill-Onor Evarist Bartolo fl-10 ta' Diċembru 2010 li kienet qiegħda tipproponi Abbozz ta' Liġi dwar l-Identità tal-Ġeneru, il-Mozzjoni 153 ippreżentata mill-Onor Anġlu Farrugia fil-31 ta' Mejju 2010 dwar l-Avviż Legali 296 tal-2010 – Regolamenti tal-2010 dwar il-Kuntratti Pubbliċi, u l-Mozzjoni 253 ippreżentata mill-Onor Chris Cardona fis-17 ta' Ottubru 2011 dwar l-introduzzjoni ta' service charge għal kumpanniji tal-manifattura f'żoni industrijali.

Huwa qal li uħud minn dawn il-mozzjonijiet kienu ilhom li ġew preżentati mill-2010 u l-2011 u talab li jiġu diskussi qabel ir-recess tas-Sajf u li għandhom jiġu ffissati dati għal tali diskussjoni.

Dwar il-Mozzjoni 198 ippreżentata mill-Onor Bartolo, Il-Viċi Prim u Ministru tal-Affarijiet Barranin qal li kien intlaħaq ftehim li qabel tiġi diskussa din il-mozzjoni kellhom jistennew sentenza tal-Qorti tikkonferma sentenza tal-prim istanza.

Huwa qal li kien informat li s-sentenza kellha tingħata qabel ir-recess tas-sajf u li kien qiegħed jaqbel mal-Onor Mizzi li jekk is-sentenza tkun se ddum ma tingħata, il-Mozzjoni 198 kellha titpoġġa fuq l-aġenda.

Dwar il-Mozzjoni 153 ippreżentata mill-Onor Farrugia, il-Viċi Prim Ministru u Ministru tal-Affarijiet Barranin qal li kien se jagħti data imma li jekk jintlaħaq ftehim dwar il-materja trattata f'din il-mozzjoni, id-diskussjoni ma ssirx.

L-Onor Mizzi talab li qabel ir-recess tas-Sajf jiġu diskussi żewġ mozzjonijiet mit-tlieta li hemm pendenti.

Dwar il-Mozzjoni 198 ippreżentata mill-Onor Bartolo, huwa qal li kien se jkun qiegħed jikkonsulta ruħu, u li jekk ikollu insistenza li din il-mozzjoni titmexxa 'l quddiem, huwa kien se jitlob li d-diskussjoni ssir u li mhux se jistenna s-sentenza tal-Qorti.

Intlaħaq ftehim li minkejja li ma jkunux għaddew tliet ijiem mill-preżentata tal-Mozzjoni, fis-Seduta ta' nhar it-Tnejn 18 ta' Ġunju 2012 kellu jitressaq l-Ewwel Qari ta' Abbozz ta' Liġi li jemenda Diversi Liġijiet dwar is-Servizzi finanzjarji.

AFFARIJIET OĦRA

L-għan ta' dan il-ftehim huwa li jitwaqqaf f'Malta Forum dwar id-Drittijiet Umani u li darba fis-sena jiġi organizzat seminar msejjaħ "Forum Parlamentari dwar id-Drittijiet tal-Bniedem" liema seminar jiġi finanzjat mill-entijiet hawn fuq imsemmija..

L-iSpeaker talab lill-Membri tal-Kumitat jagħtu l-kummenti tagħhom dwar video li ġie ppreparat dwar il-Parlament Malti bħala parti mill-kommemorazzjoni ta' għeluq id-90 sena tal-Parlament mill-Kostituzzjoni tal-1921.

L-Onor David Agius irrimarka li apparti xi żbalji fl-ortografija li se jkun qiegħed jgħaddihom lill-Iskrivan tal-Kamra, huwa qal li fejn fil-video ikunu qed isiru intervisti, għandu jkun hemm indikazzjoni ta' min huma l-persuni li jkunu qed jiġu intervistati.

L-iSpeaker informa lill-Kumitat li r-rappreżentanti tal-Bank of Valletta, liema bank kien qiegħed jisponsorja esibizzjoni permanenti tal-istorja tal-Parlament Malti mill-1921, talbu li l-Parlament iwaqqaf fondazzjoni li tkun veikolu legali li magħha l-bank ikun jista' jiffirma ftehim dwar it-tmexxija ta' din l-esibizzjoni.

L-iSpeaker qal li kunċett tiegħu għal din il-fondazzjoni huwa li jkun il-Kumitat dwar ix-Xogħol tal-Kamra li jikkontrolla l-ħidma tagħha, liema ħidma ma tkunx limitata biss għat-tmexxija tal-esibizzjoni iżda tkun waħda aktar wiesgħa li tmexxi, per eżempju, bookshops u attivitajiet oħra bħalma jiġri f'parlamenti nazzjonali oħrajn.

Huwa informa lill-Membri li kien se jgħaddilhom abbozz ta' kuntratt li jwaqqaf din il-fondazzjoni.

Il-Kumitat approva l-linji gwida dwar video streaming tal-laqgħat tal-Kumitati tal-Kamra, kif emendati.

L-Onor Joe Mizzi staqsa meta kien hemm il-ħsieb li tiġi stallata t-tieni sistema ta' video streaming.

L-iSpeaker informa lill-Kumitat li wara li ġew approvati l-linji gwida, se jibda jsir video streaming mill-kamra fejn soltu jiltaqà l-Kumitat dwar ix-Xogħol u skond qbil li kien intlaħaq f'dan l-istess Kumitat, wara perjodu ta' prova tiġi mogħnija bl-istess faċilità kamra oħra tal-Kumitati

L-Onor David Agius qajjem il-punt dwar kif għandu jiġi regolat l-użu tal-kamra fejn ġie stallat il-video streaming f'każ li jkun hemm żewġ kumitati jiltaqgħu fl-istess ħin.

Intlaħaq qbil li l-priorità għandha tingħata lil dawk il-kumitati li normalment jużaw din il-kamra partikolari.

Intlaħaq qbil ukoll li s-servizz jista' jibda minn nhar it-Tnejn, 18 ta' Ġunju 2012.

L-iSpeaker ippropona dawn iż-żewġ emendi fil-metodu ta' kif il-Parlament kien qiegħed jimplimenta l-proċedura ta' skrutinju ta' proposti mill-Kummissjoni Ewropea f'dak li għandu x'jaqsam mal-prinċipju tas-sussidjarjetà:

Meta l-Parlament Malti jkollu riżerva dwar xi proposta, minbarra lill-Istituzzjonijiet tal-Unjoni Ewropea, notifika ta' tali riżerva għandha tintbaghat ukoll lill-Parlamenti Nazzjonali tal-Membri Stati kollha; u

Il-Membri kollha tal-Kamra tad-Deputati għandhom jiġu notifikati bil-kontenut tat-tweġiba li tintbagħat mill-Kummissjoni Ewropea lill-Parlament Malti dwar ir-riżerva li tkun saret.

Il-Kumitat qabel mal-emendi proposti.

L-iSpeaker fakkar lill-Membri tal-Kumitat fil-memorandum li kien għaddielhom fil-laqgħa 52 tat-2 ta' Mejju 2012 dwar l-introduzzjoni ta' proċedura parlamentari li tirregola aħjar dak li jsir mill-petizzjonijiet.

Huwa talabhom jaraw dan id-dokument ħalli jkunu jistgħu jiddiskutuh f'laqgħa oħra tal-Kumitat.

Fis-1.00 pm il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 136

It-Tlieta, 19 ta' Ġunju, 2012

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 19 ta' Ġunju, 2012 fil-7.15 p.m. fil-Kamra tal-Kumitati fil-Palazz il-Belt b'din l-aġenda:-

Affarijiet oħra.